Konvensyen Perlembagaan – Perlukah Perdana Menteri Itu Melayu dan Muslim?

Sebagai sebuah negara yang berbilang kaum, berbagai budaya dan adat resam, serta agama yang diamalkan, pastinya Malaysia tidak terlepas daripada dibabitkan dalam polemik perkauman dan keagamaan.

Terutamanya apabila polemik ini digembar-gemburkan pula oleh ahli politik, NGO dan pihak berkepentingan yang tidak ubah seperti mencurahkan minyak ke atas api yang sedang menyala. Maka, teruslah ia marak membakar, menambahkan bahang di sekeliling. Pelbagai hujah yang dilempar, masing-masing bertegang urat dan orang awam saling membidas antara satu sama lain.

Namun, dalam pada masa yang sama, dari segi perbincangan ilmiah, sudah tentu polemik seperti ini adalah sesuatu yang dipandang positif kerana ia membuka peluang untuk ilmu dikembangkan dan idea-idea baru akan bercambah dengan subur. Salah satu isu yang seringkali dibangkitkan di negara ini adalah isu-isu yang berkaitan status Islam dan Melayu.

Disebabkan bangsa Melayu itu sendiri bersifat ethno-religious, maka apa-apa perbincangan yang melibatkan bangsa Melayu tidak boleh tidak, mesti akan dikaitkan dengan Islam.

Menurut Perkara 3 (1) Perlembagaan Persekutuan, “Islam ialah agama bagi Persekutuan, tetapi agama-agama lain boleh diamalkan dengan aman dan damai di mana-mana bahagian Persekutuan.” Hal ini bermakna, agama Islam terletak dan diletakkan pada posisi yang istimewa dalam negara kita. Bayangkan, Islam itu sendiri dikhususkan dalam peruntukan tersebut.

Walau bagaimanapun, adalah wajar untuk dibaca sekali Perkara 3 (4) dimana, “Tiada apa-apa jua dalam Perkara ini mengurangkan mana-mana peruntukan lain dalam Perlembagaan ini.”

Sekali pandang, Perkara 3 (4) seolah-olah merendahkan keistimewaan Perkara 3 (1), tetapi perkataan yang digunakan ialah “mengurangkan”. Yang direndahkan keistimewaan adalah peruntukan lain, dan bukannya Perkara 3 (1) itu sendiri. Hal ini bermaksud, Perkara 3 (1) tetap dan masih sifatnya mengistimewakan kedudukan agama Islam walaupun tidaklah bermaksud ia boleh melangkaui kuasa ataupun hak yang diperuntukkan oleh peruntukan-peruntukan yang lain.

Melayu dan Islam itu tidak wajar, tidak patut dan tidak boleh dipisahkan. Hal ini dikuatkan lagi dengan definisi Melayu di dalam Perlembagaan Persekutuan. Merujuk kepada Perkara 160 Perlembagaan Persekutuan, Melayu itu mestilah seseorang yang menganuti agama Islam, lazim bercakap dalam bahasa Melayu, menurut adat Melayu dan secara umumnya mempunyai keturunan Melayu.

Jadi, mereka yang tidak beragama Islam tidaklah boleh dikategorikan sebagai Melayu dalam konteks Malaysia. Dan definisi inilah yang dipegang oleh Perlembagaan Malaysia, yakni undang-undang tertinggi di negara kita, the supreme law of the land.

Keluhuran dan ketertinggian perlembagaan ini dapat kita saksikan dalam Perkara 4 (1) Perlembagaan Persekutuan, “perlembagaan ini ialah undang undang-undang utama Persekutuan dan apa-apa undang-undang yang diluluskan selepas Hari Merdeka yang tidak selaras dengan Perlembagaan ini adalah tidak sah setakat ketidakselarasan itu.” Dalam istilah Latin, perlembagaan ialah Lex Terrae ataupun law of the land.

Kalau diikutkan memang betul, definisi Melayu dalam perlembagaan adalah agak sempit dan kecil skopnya kerana Melayu itu adalah social construct. Saudara kita di Filipina, walaupun tidak beragama Islam, tidaklah pula itu menghilangkan ke-Melayu-an mereka. Lain tokoh, lain definisi yang mereka bentukkan bagi mentakrifkan apa itu Melayu. Banyak lagi definisi lain. Tetapi, definisi di atas membuktikan bahawa Islam dan Melayu itu tidak berupaya untuk dipisahkan.

Apa akan jadi jika dipisahkan juga? Jawapannya, hilanglah status Melayu seseorang individu itu dari sudut undang-undang. Apabila hilang saja status itu, gugurlah juga segala hak istimewa yang dinikmatinya selama ini.

Tafsiran Perlembagaan: Antara Tersurat dan Tersirat

Ada orang pernah bertanyakan kepada penulis persoalan tentang bolehkah Malaysia mempunyai seorang Perdana Menteri yang bukan beragama Islam dan bukan berbangsa Melayu. Bagaimanakah pendekatannya dari sudut pandang undang-undang dan perlembagaan negara?

Tidak dapat dinafikan, ini memang merupakan suatu persoalan yang amat menarik dan sama sekali tidak mudah. Soalan ini barangkali bersifat sensitif kerana melibatkan kepercayaan seseorang, tetapi ianya masih memerlukan suatu jawapan yang jelas dan tuntas.

Tetapi percayalah, tiada jawapan yang mampu memuaskan hati semua pihak. Baiklah, mungkin anda bersetuju, tidak bersetuju, bersetuju untuk tidak bersetuju ataupun mahu kekal bersikap berkecuali terhadap jawapan di bawah ini. Tidak mengapa, itu adalah hak anda.

Dalam dokumen Perlembagaan Persekutuan, kita akan dapati bahawa tiada satupun peruntukan dikhususkan berkenaan agama ataupun bangsa seseorang Perdana Menteri.

Syarat utama yang membolehkan seseorang itu untuk menjadi Perdana Menteri ialah dalam Perkara 43 (2)(a) iaitu, “seorang ahli Dewan Rakyat yang pada hematnya (hemat Seri Paduka Baginda Yang di-Pertuan Agong) mungkin mendapat kepercayaan majoriti ahli Dewan Rakyat”.

Tetapi, walaupun dengan ketiadaan peruntukan seperti itu, kita perlu sedar bahawa hampir semua Perlembagaan Negeri ataupun Undang-Undang Tubuh Kerajaan Negeri yang ada di Malaysia rata-ratanya menghendaki seorang Muslim dan dari bangsa Melayu untuk menjadi Menteri Besar.

Mungkin ada antara kita yang tidak tahu pun bahawa wujudnya perlembagaan bagi setiap negeri di Malaysia. Kedudukan perlembagaan negeri ini sebenarnya lagi tinggi dari undang-undang biasa dalam hierarki undang-undang. Statusnya hanya terletak di bawah Perlembagaan Persekutuan. Ini menunjukkan martabat perlembagaan negeri di sisi undang-undang.

Sebagai contoh dalam Perkara 51 (2), Undang-Undang Tubuh Negeri Selangor 1959 dinyatakan dengan jelas bahawa, “…tidak seorang pun boleh dilantik menjadi Menteri Besar melainkan jika beliau berbangsa Melayu dan menganut agama Islam. ”

Di samping itu, kita dapati dalam Perkara 37 (2), Undang-Undang Tubuh Negeri Perlis 1959 bahawa, “Tiada boleh diangkat mana-mana orang menjadi Menteri Besar melainkan ia itu daripada bangsa Melayu dan beragama Islam Ahli Sunnah Waljama’ah.”

Contoh lain dapat kita lihat dalam Bahagian II, Perkara 3 (2) Undang-Undang Tubuh Kerajaan Pahang 1959, “…siapa-siapa jua tidak boleh dilantik sebagai Menteri Besar melainkan dia berbangsa Melayu dan beragama Islam.”

Selain itu, dalam Perkara 36 (2) Undang-Undang Tubuh Kerajaan Negeri Sembilan 1959, “…seseorang tiada boleh dilantik menjadi Menteri Besar melainkan ianya seorang Melayu dan beragama Islam.”

Begitu juga halnya dalam Undang-Undang Tubuh Kerajaan Kedah 1959, Perkara 35 (2) dimana Menteri Besar yang hendak dilantik mestilah seorang Melayu dan beragama Islam. Tiada boleh diangkat mana-mana orang menjadi Menteri Besar melainkan ia itu daripada bangsa Melayu dan beragama Islam.

Antara perlembagaan terawal yang pernah dihasilkan di Tanah Melayu ialah Undang-Undang Bagi Diri Kerajaan Negeri Terengganu Darul Iman ataupun lebih dikenali sebagai Itqan Al-Muluk Bi Ta’dil As-Suluk.

Undang-undang ini diisytiharkan dengan perkenan Sultan Zainal Abidin III, pada 2 November 1911 sebagai tindak balas terang-terangan terhadap campur tangan Barat ke atas Kesultanan Terengganu Islamiah Melayuwiah. Fasal ke-2 dan ke-24 menegaskan bahawa Sultan, Menteri Besar dan segala Menteri dalam kesultanan ini mestilah beragama Islam.

Berdasarkan pemerhatian di atas, adalah tidak logik untuk melantik seorang Perdana Menteri yang bukan beragama Islam tetapi apabila hendak menjadi Menteri Besar, dia mestilah beragama Islam. Secara tidak langsung, ini bertentangan dengan semangat federalisme dan persekutuan yang diamalkan Malaysia.

Hal ini kerana, Malaysia adalah sebuah Persekutuan dan bukannya negara unitari. Sebagai sebuah Persekutuan, Malaysia terbentuk daripada kesepakatan dan penyatuan beberapa buah negeri ataupun wilayah yang akhirnya bersatu dibawah sebuah kerajaan pusat.

Malah ada wilayah yang menikmati tahap autonomi yang lebih tinggi sebelum bergabung dengan Persekutuan. Walaupun pemerintahan di peringkat negeri mungkin kini terhad kuasanya, namun ianya tidak boleh diubah atau disentuh sewenang-wenangnya oleh pentadbiran pusat. Itulah juga sebabnya mengapa setiap negeri ada undang-undang tubuh yang tersendiri dan unik. Bagi negara unitari pula, pentadbiran pusat berkuasa penuh ke atas seluruh wilayahnya.

Menurut Rosenfeld dalam The Identity of the Constitutional Subject: Selfhood, Citizenship, Culture, and Community, perangka dan penggubal perlembagaan tidak boleh terlalu jauh berubah haluan (must not veer so far off) daripada identiti negara dan perlembagaan yang asal sehingga ciptaan mereka (perlembagaan baru) menjadi tidak lagi berupaya dilaksanakan (non-viable) dan oleh itu, tidak dapat dilaksanakan secara asli (mengikut corak identiti yang asal).

Dan identiti negara yang kita perlu julang bersama adalah identiti nasional yang telah lama dimasyhurkan oleh kesultanan-kesultanan Melayu yang kedaulatannya memayungi seluruh semenanjung Tanah Melayu dan pengaruhnya mencuit Borneo dan bersemayam di Sumatera. Identiti inilah yang perlu diambil kira semasa seseorang itu mentafsir perlembagaan negara, mengikut acuan dan fikrah masyarakat tempatan.

Oleh yang demikian, memandangkan majoriti undang-undang tubuh negeri-negeri mempunyai syarat bahawa Menteri Besar masing-masing perlulah berbangsa Melayu dan beragama Islam, maka tidaklah salah jikalau perkara ini ditafsir secara tersirat (impliedly) dalam konteks pelantikan Perdana Menteri supaya Perdana Menteri juga perlulah berbangsa Melayu dan beragama Islam.

Tafsiran Perlembagaan Hendaklah Dibantu Konvensyen Perlembagaan

Di samping itu, mempunyai seorang Perdana Menteri yang Melayu dan Muslim juga merupakan sebahagian daripada Konvensyen Kerlembagaan. Konvensyen di sini bukan bermaksud persidangan ataupun perjumpaan. Konvensyen Perlembagaan di sini merujuk kepada tradisi ataupun kebiasaan bagi sesuatu pentadbiran. Ianya tidak dikodifikasikan secara formal sebagai undang-undang.

Menurut pakar undang-undang perlembagaan, A. V. Dicey, konvensyen adalah suatu perlakuan bukan undang-undang yang lebih mirip kepada etika politik yang tidak akan dikuatkuasakan oleh pihak mahkamah. Tetapi ia berperanan penting dalam membantu bagaimana sesuatu undang-undang itu dikuatkuasakan.

Walaupun mustahak, jika konvensyen ini tidak dipatuhi dan diikuti, tiada tindakan undang-undang boleh diambil ke atas mereka yang ingkar. Walau bagaimanapun, kegagalan untuk menuruti konvensyen ini akan menyebabkan kesukaran dalam pelaksanaan peruntukan Perlembagaan.

Contoh termudah ialah Kontrak Sosial. Dalam perlembagaan, memang tiada peruntukan bertulis mengenai Kontrak Sosial (walaupun ada hujah yang menyatakan bahawa Artikel 153 itu salah satu peruntukan yang digubal untuk memenuhi hasrat pembentukan kontrak sosial secara tidak langsung).

Namun begitu, umum mengetahui bahawa sejarah menjadi saksi bahawa telah berlakunya kesepakatan antara kaum untuk satu, memberikan kerakyatan secara jus soli kepada orang bukan Melayu dan dua, kesanggupan mereka untuk menghormati bahasa Melayu sebagai bahasa kebangsaan, Islam sebagai agama Persekutuan dan kedudukan istimewa orang Melayu dan Raja-Raja Melayu. Kegagalan untuk menghormati kontrak sosial ini akan mengganggu gugat perpaduan rakyat Malaysia dan akhirnya, mencabar keluhuran Perlembagaan itu sendiri.

Jadi, untuk mentafsirkan sesuatu perlembagaan itu tanpa merujuk konvensyen ini adalah sama seperti kita menterjemahkan Bahasa Melayu tanpa melihat kepada Kamus Dewan Bahasa dan Pustaka. Hal ini kerana tiada perlembagaan di dunia ini yang lengkap dan sempurna. Dan kelemahan ini perlu dan selalunya akan diisi oleh Konvensyen Perlembagaan.

Fungsi lain yang dimainkan Konvensyen Perlembagaan adalah dengan menerangkan peraturan undang-undang perlembagaan dan mengurangkan kekaburannya. Contoh lain untuk konvensyen adalah, kewujudan jawatan Timbalan Perdana Menteri.

Jawatan tersebut tidak wujud dalam perlembagaan. Tetapi adakah ianya salah untuk melantik seorang Timbalan bagi Perdana Menteri? Tidak salah. Kerana itulah apa yang dipanggil sebagai konvensyen. Itulah juga sebabnya mengapa Perdana Menteri ke-8, Tan Sri Muhyiddin Yassin boleh mengabaikan pengisian jawatan itu dan sebaliknya, mewujudkan jawatan baru iaitu Menteri Kanan dalam kabinetnya.

Barangkali ada yang akan berpendapat bahawa pada masa lalu, Malaysia bukan sahaja tidak mempunyai satu, tetapi dua Perdana Menteri bukan Islam atau bukan Melayu, iaitu Tun VT Sambanthan dan Tun Dr. Ling Liong Sik. Tetapi mereka hanya bertindak atas kapasiti Perdana Menteri Sementara (Caretaker Prime Minister). Kalau diikutkan, masih kapasiti yang berbeza dengan Perdana Menteri yang sebenar.

Menurut Prof. Dr. Shad Saleem Faruqi, Perdana Menteri Sementara tidak boleh membuat sebarang keputusan polisi yang disifatkan besar-besaran ataupun kontroversial. Beliau tidak boleh melantik atau membuang mana-mana pegawai kerajaan yang berada dalam kedudukan penting.

Beliau juga tidak boleh merangka atau melaksanakan polisi atau dasar baru. Ini juga adalah contoh konvensyen. Hal ini bermakna, status Perdana Menteri Sementara ini tidaklah setaraf Perdana Menteri biasa, secara teori.

Untuk melantik individu bukan Melayu dan bukan Islam sebagai Perdana Menteri bermakna suatu keingkaran terhadap Konvensyen Perlembagaan. Ianya bertentangan dengan norma yang diamalkan sejak sekian lama. Langkah seperti itu juga boleh menimbulkan reaksi negatif daripada orang ramai dan membahayakan kestabilan negara. Itulah sebabnya mengapa lebih baik untuk terus mengikuti sahaja konvensyen yang sedia ada.

Amatilah dan teladanilah kata-kata Sir Ivor Jennings, bahawa Konvensyen Perlembagaan adalah bagaikan “daging yang melapisi tulang-tulang kering undang-undang.” (The flesh that clothes the dry bones of the law). Untuk pengetahuan semua, Sir Ivor Jennings merupakan salah seorang pakar undang-undang yang menganggotai Suruhanjaya Reid yang bertanggungjawab dalam merangka dan menggubal Perlembagaan Persekutuan.

Menurut Sir Ivor Jennings lagi, konvensyen ini dipatuhi kerana jika ianya dilanggar, maka akan timbul kerisauan bahawa berlakunya kesukaran politik dan juga orang yang melanggarnya itu mungkin akan diancam menggunakan kaedah perundangan.

Menurut Dr. Rusniah Ahmad, “Kesan yang berbentuk politik ini tidaklah semestinya bersifatkan implikasi undang-undang tetapi boleh menjurus kepada perubahan undang-undang dan struktur Perlembagaan.” Sebagai contoh pada tahun 1993, tatkala isu berkenaan imuniti Raja-Raja menjadi buah mulut masyarakat, kerajaan telah bertindak menggubal undang-undang baharu untuk mengurangkan imuniti tersebut dan menubuhkan mahkamah khas.

Konvensyennya dalam isu ini adalah, Raja-Raja dan kerabat dianggap akan menggunakan imuniti dengan wajar. Tetapi apabila kerajaan ketika itu mendapati kononnya berlaku pelanggaran terhadap penggunaan imuniti tersebut (maka dianggap bahawa konvensyen tersebut telah dilanggari oleh Raja-Raja), maka kerajaan pun bertindak menggunakan kuasa legislatif untuk menghadkan imuniti berkenaan.

Peruntukan lain yang kita boleh hayati bersama ialah, Perkara 12 (2) Perlembagaan Persekutuan. Adalah mustahak untuk diperhatikan bagaimana peruntukan itu menekankan bahawa, “…tetapi adalah sah bagi Persekutuan atau sesuatu Negeri menubuhkan atau menyenggarakan atau membantu dalam menubuhkan atau menyenggarakan institusi-institusi Islam atau mengadakan atau membantu dalam mengadakan ajaran dalam agama Islam dan melakukan apa-apa perbelanjaan sebagaimana yang perlu bagi maksud itu.”

Jelaslah di sini, institusi Islam hendaklah dan adalah diutamakan dari segi penubuhannya di Malaysia. Bahkan pembiayaannya boleh diberikan khas oleh kerajaan persekutuan dan negeri. Oleh yang demikian, sudah tentulah Perdana Menteri yang berbangsa Melayu dan beragama Islam lebih sesuai untuk mengetuai pentadbiran yang memerlukan pengetahuan mengenai hal ehwal institusi Islam di Malaysia.

Kesimpulannya, rakyat Malaysia hendaklah memahami apa yang dimaksudkan dengan Konvensyen Perlembagaan dan bagaimana ianya berfungsi dalam sesebuah negara. Tafsiran ke atas sesuatu perlembagaan itu bukanlah semudah memetik mana-mana peruntukan dalam perlembagaan dan mentafsirkannya secara tekstual semata-mata. Tafsiran perlulah dikendalikan dengan penuh hemah dan tertib sambil merujuk kepada faktor-faktor pemberat lain seperti sejarah, latarbelakang sosio-ekonomi, kebudayaan, nilai-nilai tempatan, identiti kebangsaan dan Konvensyen Perlembagaan itu sendiri.

RUJUKAN:

Dicey, A. V. (1897). Introduction to the Study of the Law of the Constitution.

Hashim Musa, & Adi Yasran Abdul Aziz. (2011). Undang-undang bagi diri kerajaan Terengganu 1911: kuasa raja dan pengaruh Islam dalam sebuah kerajaan Melayu. CORE Reader. https://core.ac.uk/reader/11492276

Nazri Muslim. (2020). Usah tafsir Perlembagaan secara harfiah. BH Online. https://www.bharian.com.my/kolumnis/2020/01/645771/usah-tafsir-perlembagaan-secara-harfiah

Rusniah Ahmad. (2008). Konvensyen Perlembagaan: Aplikasi dan Kesan Pelanggarannya Dalam Konteks Konsep Kerajaan Terkawal. http://repo.uum.edu.my/1951/1/RUSNIAH_AHMAD.pdf

Shad Saleem Faruqi. (2008). A caretaker government has limited power, says don. The Star Online. https://www.thestar.com.my/news/nation/2008/02/14/a-caretaker-government-has-limited-power-says-don

Tushnet, M. (2010). How do constitutions constitute constitutional identity? Oxford University Press and New York University School of Law. https://academic.oup.com/icon/article-pdf/8/3/671/1728225/moq025.pdf


Kena Banyak Minum Air Masa Sahur

Sahur ni kena banyak minum air, supaya badan kekal bertenaga. Air ni sekali di masuk dalam tubuh akan terus diproses, tak ada istilah tubuh simpan cecair untuk proses kemudian.

Tubuh akan mengeluarkan air melalui urin bila berlakunya lebihan cecair. Urin atau air kencing turut mengandungi kandungan garam lebihan yang tidak diperlukan tubuh. Maka untuk menggantikan air yang keluar, manusia kena minum air. Jumlah yang disarankan ialah lapan gelas sehari iaitu lebih kurang dua liter.

Tubuh manusia mengandungi 60 peratus cecair. 40 peratus cecair tersebut ialah cecair luar sel (extracellular fluid) seperti plasma darah dan cecair limfa. Baki 20 peratus ialah cecair dalam sel (intracellular fluid) iaitu garam mineral tubuh seperti natrium, kalium, kalsium.

Cecair tubuh dikawal oleh organ buah pinggang. Buah pinggang kita akan mengawal seberapa banyak air yang perlu diserap semula, atau dibuang disamping mengawal kuantiti/paras garam di dalam badan, tidak terlalu tinggi dan tidak terlalu rendah. Paras garam yang terlalu tinggi membuatkan sakit kepala dan terlalu rendah membuatkan kelesuan.

Bila kita minum air, organ usus besar akan menyerap kandungan air ke dalam darah. Hati (Liver) akan menapis kandungan air dan dihantar ke jantung melalui salur darah. Maka isipadu darah manusia akan bertambah dan jantung perlu mengepam darah ke buah pinggang. Darah akan ditapis dan lebihan cecair akan keluar menjadi air kencing.

Untuk seseorang pesakit buah pinggang dan individu yang mempunyai masalah jantung, pengambilan air perlu dihadkan. Sekiranya berlaku lebihan air, buah pinggang pesakit gagal berfungsi dengan baik akan menyebabkan air tersebut tidak ditapis. Sama juga masalah jantung, jumlah cecair yang terlalu banyak menyebabkan jantung perlu mengepam lebih cepat. Ini boleh menyebabkan komplikasi iaitu kegagalan jantung.

Air tersebut akan terkumpul dibahagian paru-paru seterusnya menyebabkan pulmonaru oedama, keadaan dimana lebihan cecair dalam paru-paru. Pesakit akan merasakan kesesakan semasa bernafas dan rasa kelemasan.

Untuk orang yang sihat sekalipun, buah pinggang mempunyai had untuk bekerja. Buah pinggang boleh menapis cecair sebanyak 20-28 liter sehari, akan tetapi tidak boleh menapis cecair lebih dari 1 liter dalam tempoh satu jam. (Arlene Semeco, 2020)

Maka untuk mengelakkan hyponatremia, individu tidak boleh minum air lebih dari 1 liter dalam tempoh satu jam. Hyponatremia ialah ketidakseimbangan cecair dan garam dalam badan. Pengambilan air yang banyak akan menyebabkan darah kita menjadi cair, dan kandungan garam sodium (natrium) menjadi rendah (tidak seimbang kerana lebihan cecair). Air akan meresap ke dalam sel dan menyebabkan berlakunya bengkak pada bahagian sel.

Sekiranya berlakunya bengkak pada sel otak, ini akan menyebabkan tekanan didalam tempurung kepala. Keadaan ini dipanggil Cerebral edema, tekanan dalam bahagian tempurung yang berpunca dari lebihan cecair (intracanial pressure).

Darah yang mengandungi oksigen gagal memasuki organ ini menyebabkan bengkak lebih teruk atau sel itu mati. Ini boleh menyebabkan individu itu muntah-muntah, diserang sawan, pengsan dan paling teruk membawa maut.

Had dua liter atau lapan gelas sehari itu sebenarnya tepat pun sebab pengambilan air ini bergantung kepada faktor individu seperti tahap kesihatan, umur, dan aktiviti seharian. Hasil kajian setiap tahun mendapati maklumat yang berbeza (Mayo Clinic, 2017) Had pengambilan air yang disarankan ialah 3.7 liter untuk lelaki dan 2.7 liter untuk perempuan dalam sehari ( Arlene Semeco, 2020).

Kalau rasa haus, minum lah. Kalau tengok urin berwarna pekat maka anda kekurangan air. Tapi bersederhana lah, jangan terlalu banyak. Kalau kurang sangat pun bawa penyakit, banyak sangat pun bawa penyakit.

Cerita pasal air tengahari macam ni, teringat dekat air sirap dalam peti sejuk.

RUJUKAN:

1. Arlene Semeco (2020) What happens if you drink too much water? Medical Health News Website.
https://www.medicalnewstoday.com/articles/318619…

2. Kris Gunnars (2020) How Much Water Should You Drink Per Day? Healtline Website
https://www.healthline.com/…/how-much-water-should-you-drin…

3. Kathryn Watson (2018) Is Blue Urine Normal? Urine Colors Explained, Healthline Website.
https://www.healthline.com/health/urine-color-chart

4. Mayo Clinic (2017) Water: How much should you drink every day? Mayo Clinic Website.
https://www.mayoclinic.org/…/nu…/in-depth/water/art-20044256


Rangka Pahlawan Hipster Abad Keenam Ditemui

Sebut saja hipster, ramai membayangkan individu berpenampilan kemas, menyimpan janggut yang telah didandan dan mempunyai nilai fesyen yang unik. Tetapi berdasarkan satu penemuan di Jerman baru-baru ini, budaya ini mungkin sudah wujud sejak abad keenam Masihi lagi.

Pakar-pakar arkeologi dari Pejabat Perlindungan Monumen Negeri Bavaria (BLfD) menemui rangka seorang pahlawan yang berstatus bangsawan kaya. Rangka tersebut ditemui bersama dengan sebuah sikat berukir yang diperbuat daripada gading. Pakar-pakar BLfD percaya sikat tersebut berkemungkinan digunakan untuk mendandan janggut miliknya.

Pahlawan tersebut dipercayai meninggal dunia pada usia antara 40-an hingga 50-an sebelum meninggal dunia pada abad keenam di Bavaria. Dia bukan saja dikebumikan bersama kuda tunggangannya. Malah, dia dikebumikan bersama kelengkapan pe.ra.ngnya termasuk ka.p.ak pe.ra.ng, pe.da.ng, perisai dan lem.bi.ng.

Pasukan pengkaji BLfD merasa pelik melihat sikat penuh dengan ukiran indah itu. Selepas diamati, ukiran tersebut kelihatan seperti seekor gazel cuba melepaskan diri daripada haiwan pemangsa. Sikat sebegini biasanya ditemui di ku.b.ur-ku.b.ur Zaman Pertengahan tetapi tidaklah seindah begini atau menggunakan bahan istimewa seperti gading.

Tambah aneh ialah ukiran gading jarang ditemui pada kubur-kubur dari abad sama. Bagi pasukan pengkaji BLfD, ini menunjukkan pahlawan ini berstatus hartawan dan mempunyai kedudukan penting dalam masyarakat. Kubur pahlawan ini merupakan satu daripada dua kubur yang ditemui di sebuah kawah lama yang berukuran 16 batu lebar yang dipanggil Nordlinger Ries. Kawasan ini dikenalpasti pada tahun 60-an sebagai tempat meteor jatuh ke bumi.

Walaupun mereka tidak tahu kawah tersebut terhasil akibat he.mp.asan meteor, orang-orang Eropah Zaman Pertengahan memilih mendirikan petempatan di situ. Dan itu menjelaskan kewujudan dua kubur di kawasan berkenaan. Selain rangka pahlawan itu, pasukan BLfD menemui rangka seorang wanita berusia sekitar 30 hingga 40 tahun. Wanita tersebut dikebumikan dengan barang perhiasan mewah, pe.da.ng bercorak dan telur-telur yang diawet.

Tetapi penemuan paling menarik ialah mangkuk seramik merah bercorak Mediterranean yang masih dalam keadaan baik. Ia berkemungkinan berasal dari Tunisia di Afrika Utara. Menurut ketua pemulihara BLfD, Matthias Pfeil, penemuan objek-objek ini menunjukkan ia merupakan barangan mewah untuk penduduk ketika itu.

Pada bahagian bawah mangkuk terdapat simbol salib. Sementara ukiran pada bahagian tepi mangkuk berkemungkinan merujuk kepada simbol-simbol magis atau nama pemilik asalnya. Bagaimanapun, lebih banyak analisis perlu dibuat bagi memahami inskripsi yang terkandung pada mangkuk berkenaan.

RUJUKAN

Tonkin, Sam. (2021, 18 Oktober). Meet the Medieval HIPSTER! Wealthy warrior who DITAPIS in Germany 1,500 years ago was buried with his weapons and an intricately carved ivory comb that may have been used to style his beard.

Sumber semua gambar: BFlD


Jangan Politikkan Sejarah Hang Tuah Wahai Pak Menteri!

Baru-baru ini, seorang timbalan menteri dalam satu majlis menyalahkan sebuah parti politik kerana dikatakan merosakkan imej Hang Tuah sebagai seorang pahlawan yang menurut perintah membabi-buta sahaja dan mempergunakan imejnya untuk kepentingan mereka. Agak lucu, apakah parti itu juga bertanggungjawab atas kekalahan Manchester United di tangan Manchester City baru-baru ini? Apakah parti sama juga bertanggungjawab mengakibatkan Connor McGregor tewas kepada Khabib Nurmagomedov? Senang cerita, apa jenis malang yang menimpa, semuanya salah parti berkenaan.

Ketepikan seketika jenaka di sebalik semua itu. Tidak adil bagi timbalan menteri menyalahkan parti tersebut kerana dikatakan merosakkan imej Tuah. Sebaliknya, pak timbalan menteri yang harus merasa malu kerana melihat tokoh-tokoh bersejarah seperti Hang Tuah dari kaca mata moden. Hakikatnya, Tuah merupakan perwakilan kepada peradaban Melayu yang wujud pada ketika itu. Umum mungkin mengenalinya sebagai seorang pahlawan yang gagah bermain senjata tetapi tidak ramai sedar ia turut disulami dengan sikap taat setia bangsa Melayu dalam dirinya. Dan pak timbalan menteri juga lupa, dalam setiap pengembaraan atau kelicikannya sebagai pahlawan atau duta Kesultanan Melayu Melaka ketika itu, ia sebenarnya memperlihatkan kehebatan bangsa Melayu dalam membina tamadun mereka sehingga dikenali di timur dan barat.

Aneh sungguh tuduhannya yang melabel Tuah sebagai pak turut tapi mengakui mengagumi ketokohannya. Ah, pak timbalan menteri. Anda lupa di sebalik ketokohannya itu, tersirat pelbagai jenis pemikiran bangsa Melayu yang anda dan masyarakat hari ini harus tahu. Antara aspek yang boleh diketengahkan seperti keperwiraan, kesetiaan, keberanian dan kebaktian.

Keberanian

Jika dianalisis Hikayat Hang Tuah, satu karya epik Melayu asli, Tuah bukan sekadar hulubalang biasa tetapi sebagai simbol keperwiraan bangsa Melayu. Seseorang pahlawan perlu mempunyai ciri-ciri seperti berani, cekal, berkeyakinan dan mempunyai jiwa pendekar merupakan antara teras nilai keperwiraan bangsa Melayu.

Keperwiraan Hang Tuah adalah keperwiraan bangsa Melayu malah keagungan kerajaan Melayu Melaka sesungguhnya amat bergantung kepada keterlibatan Hang Tuah dalam politik Kesultanan Melayu Melaka. Pendek kata, kejayaan kerajaan Melayu Melaka pada zaman kegemilangannya telah membentuk dalam diri manusia cemerlang bernama Hang Tuah. Jadi, kejayaan Melayu dan kejayaan bangsa Melayu dilambangkan sebagai seorang perwira yang ‘mythical’, yakni manusia yang membela kesultanan dan keamanan bangsanya.

Terdapat banyak peristiwa yang menonjolkan keberanian Hang Tuah sebagai pahlawan. Misalnya, semasa hendak menjalankan misi mendapatkan Tun Teja dari Pahang untuk diperisterikan oleh Sultan Melaka, beliau secara senyap menggoyangkan jong Tun Ratna Diraja dan Tun Bira Sira kerana kedua-duanya keberatan membantunya membawa Tun Teja kembali ke Melaka. Selepas menyaksikan peristiwa yang dianggap pelik bin ajaib itu, barulah dua utusan Siam itu bersetuju membantu Tuah melaksanakan misi tersebut.

Selain itu, tak lama selepas Tun Teja berjaya dilarikan ke Melaka, angkatan Pahang diutus ke Melaka untuk membawa pulang Tun Teja kembali ke sana di bawah pimpinan Tun Jenal. Apabila berita tersebut dihidu Hang Tuah, beliau kemudian memanah tunggul perahu Tun Jenal sehingga patah. Ini ada dicatatkan dalam Hikayat Hang Tuah, “… dipanahnya, ditujunya kepala perahunya kenaikan laksamana itu, lalu patah. Maka dipanahnya pula, ditujunya temberang; kena, lalu putus.

Maka ditujunya pula kemudi, itu pun kena lalu patah.” Tindakan tersebut nyata mengejutkan angkatan Pahang di mana Bendahara Seri Buana Inderapura turut mengakui kehandalan Tuah. Ini menyebabkan angkatan tersebut membatalkan hasrat menuju ke Melaka dan kembali semula ke Pahang. Selain pengakuan kepada ketangkasannya di medan pertempuran, ia sebenarnya mendedahkan lagi sisi kebatinan tinggi yang dimiliki pahlawan Melayu melalui Hang Tuah.

Keperwiraan Hang Tuah bukan setakat menonjol di bumi Melaka malah turut terserlah di dunia luar seperti di India, China, Siam, Majapahit dan Turki. Hang Tuah memang diakui sebagai Laksamana yang sukar ditandingi dalam apa jua aspek sekalipun. Sesungguhnya keperwiraan Hang Tuah menjadi inspirasi kepada masyarakat Melayu. Justeru, keagungan Hang Tuah merupakan keagungan bangsa Melayu.

Kesetiaan

Hang Tuah diperlihatkan sebagai seorang watak yang amat setia kepada tuannya. Taat setia yang dipaparkan beliau bersifat mutlak. Tuah sanggup berkorban apa sahaja termasuk nyawanya sendiri sebagai pertaruhan seandainya diperlukan oleh raja dan negara. Prinsip hidupnya iaitu ‘pantang Melayu menderhaka kepada raja’ sebenarnya merupakan lambang kesetiaan masyarakat Melayu secara keseluruhan dalam sistem pemerintahan feudal. Raja (Sultan) dianggap sebagai tempat bergantung hidup dan tempat mendapatkan perlindungan oleh rakyat pada zaman feudal. Mereka percaya, raja merupakan titisan dewa-dewa dan wakil Tuhan di dunia. Justeru itu, segala titah perintah daripada raja mesti dijunjung dan kedaulatan raja mesti dipelihara.

Memandangkan peranannya sebagai hulubalang diraja dan Laksamana, maka kesetiaannya kepada Sultan Melaka memang terkenal, lebih-lebih lagi jika mereka datang dari darah raja-raja Bukit Siguntang. Tetapi, jika ada yang merasakan kesetiaan beliau itu bersifat membuta-tuli seperti mana sangkaan pak timbalan menteri, anda salah. Ada satu peristiwa yang direkodkan dalam Hikayat Hang Tuah. Pada satu ketika, Tuah diperintahkan membunuh Sang Jaya Nantaka. Tetapi beliau enggan melaksanakan perintah itu dan memohon maaf menerusi dialog ini,

“Setelah Tun Tuah mendengar titah raja demikian itu maka Tun Tuah pun menghunus keris panjangnya dan penduanya lalu meniarap sujud bersembahkan, “Ya Tuanku Syah Alam, patik tuanku melalui titah tuanku yang maha mulia itu derhakalah. Patik mohonkan ampun dan kurnia di bawah Duli Yang Dipertuan, yang nama patik mendatangkan tangan patik ke atas anak cucu raja di Bukit Siguntang itu mohonlah patik.” Peristiwa ini merupakan satu-satunya peristiwa di mana Hang Tuah tidak dapat menunaikan perintah raja.

Kesetiaan Hang Tuah kepada Sultan Melaka terus menebal walaupun pada satu ketika, beliau menjadi mangsa permainan fitnah sesetengah pembesar yang iri hati hubungannya dengan baginda. Selepas termakan fitnah Patih Kerma Wijaya, baginda menjatuhkan hukuman bunuh ke atas beliau. Apabila perintah bunuh itu disampaikan kepadanya oleh Bendahara, dialog ini diungkapkan dalam Hikayat Hang Tuah, “Setelah laksamana mendengar kata bendahara demikian itu, maka laksamana pun menghunus kerisnya dari pinggangnya lalu dipersembahkannya pada bendahara; demikian katanya, “Alhamdulillah! Si Tuah tiada bertuan dua tiga dan Si Tuah tiada mahu derhaka kepada tuannya. Segeralah datuk kerjakan titah yang maha mulia itu.”

Hang Tuah boleh saja berpaling tadah dan menawarkan khidmatnya kepada mana-mana kerajaan Melayu ketika itu atau pihak musuh yang memusuhi Melaka. Tetapi itu langsung tidak berlaku kerana beliau berpegang kepada prinsip ‘buat baik berpada-pada, buat jahat jangan sekali-kali’. Pegangan tersebut merupakan lambang prinsip kesetiaan orang Melayu ketika itu. Sesiapa yang menderhaka bererti maut bakal diterima. Hang Tuah sendiri telah bersumpah bahawa beliau sama sekali tidak akan bertuan kepada orang lain selain daripada Raja Melaka. Hang Tuah tidak pernah belot sama ada di negara sendiri mahu pun di negara lain ketika berkhidmat sebagai diplomat. Hang Tuah merupakan lambang kesetiaan bangsa Melayu kepada pihak pemerintah tanpa mengira kesilapan rajanya. Sebagai rakyat, menjadi satu tanggungjawab mencurahkan ketaatsetiaan mutlak kepada raja. Ini sebenarnya mencerminkan kesetiaan rakyat keseluruhan ketika itu.

Walaupun sudah berjasa bukan sedikit kepada negara, tetapi para pendengki diketuai Patih Kerma Wijaya masih berusaha menyingkirkan Tuah dari Istana Melaka. Selepas Sultan Melaka sekali lagi termakan fitnah dan memerintahkan beliau dihukum mati, Bendahara segera menyuruhnya bersembunyi di Hulu Melaka. Dan ini juga membawa kepada peristiwa Hang Jebat mengamuk di istana kerana mahu menuntut bela kematian saudaranya sendiri. Melihat situasi yang semakin terdesak, Tuah yang menuntut dengan seorang ulama bernama Sheikh Mansur semasa di Hulu Melaka dibawa kembali untuk menghentikan penderhakaan Jebat.

Tanpa disedari ramai, Melaka bukan saja disegani kerana kebijaksanaan pentadbir dan sultannya tetapi juga digeruni kerana mempunyai pahlawan yang hebat dan berkarisma seperti Tuah. Hang Tuah merupakan tunggak utama kerajaan Melaka dalam menjadi sebuah negara yang berpengaruh dan stabil. Keberadaan Hang Tuah di Melaka membuatkan pihak musuh berfikir dua kali untuk menyerang Melaka. Beberapa pembesar sendiri melahirkan rasa cemburu terhadap Hang Tuah seperti peristiwa di atas kerana Hang Tuah berjaya menyelesaikan banyak isu di Melaka dan sangat disayangi sultan. Hal ini membuatkan beberapa pembesar berasa tersisih. Walau bagaimanapun, setelah Hang Tuah ‘dihukum bunuh,’ baharulah pembesar tersebut menghargai kepentingan dan keberadaan Hang Tuah di Melaka.

Atas sebab itulah, lihatlah sendiri coretan Hikayat Hang Tuah apabila dua insan yang menjadi bahan permainan fitnah itu dipertemukan semula, “Setelah laksamana melihat raja datang, maka laksamana pun segera meniarap sujud pada kaki raja. Maka raja pun memeluk mencium laksamana seraya dipegang tangan laksamana lalu dibawa baginda ke rumah bendahara.”

Sikap taat setia ini juga menyebabkan Hang Tuah tidak teragak-agak membunuh Hang Jebat walaupun rakannya itu merupakan rakan karibnya sejak dari kecil. Ini kerana apa yang dilakukan Jebat itu ialah bughah atau pemberontakan yang harus ditamatkan dengan segera. Tindakan tersebut penting demi memelihara dan mempertahan institusi kesultanan agar sentiasa teguh dan utuh. Kedaulatan raja mesti dipelihara dan keagungan bangsa Melayu mesti diutamakan. Hang Tuah adalah manusia sejarah dan legenda yang menjadi lambang kesetiaan bangsa Melayu khususnya di dalam institusi Kesultanan Kerajaan Melayu Melaka yang mengamalkan corak pemerintahan feudal.

Kebaktian

Dengan berbekalkan prinsip ‘takkan Melayu hilang di dunia,’ sejak kecil lagi dari umur 10 tahun hinggalah mencecah usia dewasa, bukan sedikit jasa Hang Tuah kepada raja dan negara. Jadi, tidak hairanlah apabila disebut Hang Tuah sebenarnya adalah lambang bagi kebesaran dan kekuasaan bangsa Melayu. Hang Tuah bukan sekadar sebagai insan penyelamat bangsanya, bahkan kebaktian yang dicurahkan selama ini mencerminkan kelebihan bangsa dan negaranya pada kaca mata dunia. Lihat catatan Hikayat Hang Tuah ini, “Memperlihatkan kelebihan Melaka ke atas Majapahit, Tanah Melayu atas Pulau Jawa, dan terutama kelebihan abdi Melayu Hang Tuah ke atas abdi Jawa Gajah Mada, kedua-duanya sebagai lambang negaranya.”

Sebagai rakyat, hasrat berbakti kepada tuannya begitu membuak-buak. Justeru, Hang Tuah menuruti apa sahaja yang dititahkan oleh raja sehingga sanggup bergadai nyawa demi berbakti kepada raja dan negara. Hang Tuah melaksanakan tanggungjawab yang diberikan oleh sultan dengan jayanya dan bersungguh-sungguh demi mempertahankan kedudukan serta kedaulatan negara bangsanya.

Satu perkara yang menunjukkan kesungguhannya berbakti pada raja dan negara ialah soal pengambilan Tun Teja sebagai isteri Sultan Mansur Shah. Selepas Tun Utama dan Tun Bija Sura gagal mendapatkan Tun Teja, Tuah mengulas dalam Hikayat Hang Tuah, “Maka Tun Tuah pun menyembah seraya berkata, Cih! Bukan orangnya yang dititahkan itu. Jika Si Tuah gerangan membawa titah tuannya, sehingga putih tulang, tiada putih mata!” Setelah Tun Utama dan Tun Bija Sura mendengar kata Tun Tuah itu maka Tun Utama dan Tun Bija Sura pun masam mukanya.”

Hang Tuah sedar peristiwa tersebut menyebabkan dirinya rasa terhina. Kerana kasihkan raja, maka giliran beliau pula mencuba nasib membawa Tun Teja ke Melaka. Hikayat Hang Tuah menyingkap motifnya, “Maka Laksamana pun fikir dalam hatinya, “Adapun aku ini dimurkai oleh Duli Yang Dipertuan Melaka. Jika demikian baiklah aku mencari satu kebaktian supaya aku boleh kembali ke Melaka; kerana Duli Yang Dipertuan Melaka dahulu terlalu amat berahi akan Tun Teja, malah keturunan gila. Jika demikian, baiklah Tun Teja itu kuperdayakan kubawa pulang ke Melaka untuk dipersembahkan pada baginda itu, supaya aku beroleh kembali.”

Dengan membawa pulang Tun Teja, sudah pasti beliau bukan saja akan menyebabkan Sultan merasa sukacita tetapi juga mengharumkan lagi nama Melaka sebagai sebuah kerajaan yang tidak boleh dipandang remeh. Itu sebab selepas Tuah berjaya mempersembahkan Tun Teja kepada baginda, Sultan Melaka mengurniakan gelaran Laksamana kepada beliau sebagai membalas jasanya kepada raja dan negara. Motif bakti Hang Tuah bukan didorong oleh sikap prejudis yang mempunyai kepentingan tertentu tetapi keikhlasan Hang Tuah yang semata-mata ingin menegakkan keutuhan bangsa Melayu dan menjaga institusi diraja agar tidak dapat dicabar.

Keberanian

Keberanian Hang Tuah bukan sedikit direkodkan dalam catatan sejarah. Pada usia 10 tahun, beliau berjaya membunuh orang yang mengamuk yang mencetuskan keributan di kampungnya. Dan semasa menjalankan urusan meminang Puteri Raden Galuh Emas Ayu dari Majapahit, pemerintah Majapahit iaitu Seri Betara dan Patih Gajah Mada mahu menggagalkan usaha Tuah dan Patih Kerma Wijaya. Untuk membunuh Sultan Melaka, Hang Tuah dan rombongan Melaka yang ada di Majapahit ketika itu, baginda mengarahkan 40 orang pahlawannya mengamuk dengan tujuan membunuh mereka. Tetapi rancangan tersebut tidak berhasil dan Puteri Raden Galuh Emas Ayu berjaya diperisterikan Sultan Melaka.

Dalam Hikayat Hang Tuah banyak peristiwa yang mendedahkan keberanian Hang Tuah khususnya dan juga para sahabatnya. Peristiwa-peristiwa tersebut seperti yang berlaku di Majapahit, di Inderapura, di Siam (bertembung dengan pendekar Jepun), peristiwa bertembung dengan angkatan Portugis dan banyak lagi peristiwa lain.

Prinsip Pantang Derhaka

Gambaran masyarakat dalam Hikayat Hang Tuah memaparkan tentang masyarakat yang memiliki struktur organisasi, iaitu raja mempunyai kedudukan paling atas. Malah raja memiliki kuasa pentadbiran sepenuhnya. Segala perintah raja tidak dapat disangkal dan kata-kata raja itu dianggap sebahagian daripada undang-undang. Rakyat pula dikehendaki memberi hormat dan ketaatan yang tidak berbelah bahagi kepada raja. Ini bersesuaian dengan masyarakat Melayu yang tertanam nilai-nilai hidup seperti konsep ‘pantang anak Melayu menderhaka kepada raja’.

Jika ada seseorang membuat sesuatu yang bercanggah dengan kehendak raja maka orang berkenaan dianggap sebagai orang yang menderhaka. Tanpa adanya penderhakaan dalam sesebuah negeri atau kerajaan, maka sudah tentu raja akan dapat memerintah dengan aman dan stabil. Keadaan politik akan menjadi stabil dan hasilnya rakyat keseluruhan dapat hidup dalam aman dan damai serta para pedagang pula akan datang beramai-ramai ke dalam negeri untuk menjalankan perniagaan.

Prinsip taat setia dan ‘pantang anak Melayu derhaka’ ini dilihat dalam Hikayat Hang Tuah lebih menjurus kepada konsep kedaulatan raja. Apatah lagi keturunan raja Melaka yang dipercayai berasal dari Bukit Siguntang Mahabiru iaitu raja keinderaan yang turun dari kayangan bernama Sang Sapurba yang lahir bersama-sama makhota. Ini bermakna raja-raja Melayu terutama Melaka bukan keturunan rakyat biasa tetapi tergolong dalam tinggi darjatnya.

Bagi Hang Tuah, hanya keturunan raja dari Bukit Siguntang sahaja yang dia akui sebagai ketua atau rajanya. Ketaatan Hang Tuah begitu ketara sehingga di hadapan raja-raja lain pun beliau sanggup berkata sedemikian. Contoh, semasa dalam buangan di Pahang, Tuah cuba dipujuk menawarkan khidmatnya kepada Raja Pahang. Tetapi beliau enggan berbuat demikian kerana tidak mahu bertuan sesiapa melainkan anak cucu raja dari Bukit Siguntang.

Jelas, masyarakat Melayu ketika itu amat patuh dan memandang tinggi terhadap kedudukan raja terutamanya yang berketurunan dari Bukit Siguntang. Keturunan dari Bukit Siguntang dipercayai mempunyai daulat. Jika kata-kata atau perintahnya tidak diikuti, maka akibatnya seseorang itu akan ditimpa bencana dan akan mendatangkan sial kepada seluruh masyarakatnya. Oleh itu, sebagai mengelakkan terkena daulat maka semua golongan rakyat hendaklah setia dan jangan menderhaka. Mengikut kepercayaan masyarakat zaman dahulu, jika raja berlaku zalim sekalipun, rakyat tidak harus memberontak tetapi akan suatu kuasa lain yang akan

menghancurkan negeri tersebut. Oleh sebab itu, jika pihak raja dan rakyat berpegang teguh kepada kata sepakat. Bila itu berlaku, maka hayat kerajaan itu berpanjangan dan rakyat akan hidup dalam keadaan aman dan harmoni.

Itulah yang belaku terhadap Hang Jebat yang dianggap menderhaka kepada Raja Melaka. Hang Jebat bertindak demikian disebabkan hendak menegakkan keadilan kerana Hang Tuah dibunuh oleh raja tanpa usul periksa. Kezaliman membuka jalan kepada penderhakaan. Terdapat sebilangan masyarakat dahulu yang berpandangan, raja memerintahmestilah adil dan rakyat taat setia; apabila raja menjadi zalim, rakyat boleh membuangkan ketaatannya. Sebilangannya membenarkan tindakan Hang Jebat berdasarkan catatan Mohd Yusof Ibrahim.

Namun perlu diingat, raja bertindak zalim kerana merasakan itu hak mutlaknya sebagai pemerintah. Fikiran serupa itu pula dipersetujui oleh masyarakat feudal pada zaman itu. Raja Melaka sendiri telah mengisytiharkan Hang Jebat sudah menderhaka. Baginda menitahkan agar Hang Jebat ditangkap dan dihukum serta merta. Namun, tiada seorang pun yang berani dan berjaya melaksanakan titah itu. Hang Jebat gagal dan dikecewakan oleh Hang Tuah, rakan karib dan yang dibelanya sendiri.

Akibat perasaan yang amat kecewa, Hang Jebat bertindak liar lalu melepaskan geramnya kepada rakyat Melaka yang dianggapnya menyokong perbuatan raja yang zalim itu. Hal itu membawa kepada peristiwa pembunuhan Hang Jebat dan ramai rakyat Melaka terbunuh akibat amukan tersebut.

Niat seperti itu belum pernah wujud dalam masyarakat feudal pada masa itu dan dianggap sebagai perbuatan yang melampaui batas. Kemunculan semula Hang Tuah memberikan satu kejutan yang tidak terhingga kepada Hang Jebat. Beliau terperanjat kerana tidak menyangka sama sekali bahawa Hang Tuah masih hidup. Pada hematnya, Hang Tuah telah dibunuh Bendahara atas titah sultan. Jika beliau mengetahui Hang Tuah masih hidup, sudah pasti Jebat tidak akan menderhaka kepada raja. Lihat kalam Jebat dalam Hikayat Hang Tuah, “Hai orang kaya Laksamana, keranamulah maka aku berbuat pekerjaan ini. Pada bicaraku, engkau tiada dalam dunia ini lagi. Jika aku tahu akan engkau ada hidup, demi Allah dan Rasul-Nya, tiada aku berbuat pekerjaan ini.”

Perbuatan yang dilakukan oleh Hang Jebat pada sama itu dianggap oleh masyarakat feudal sebagai penderhaka. Sebenarnya, cara Hang Jebat itu telah mendahului zamannya. Taraf pemikiran Hang Jebat tidak sesuai dengan masyarakat pada masa itu. Sebaliknya amat bersesuaian dengan taraf pemikiran masyarakat pada hari ini yang semakin lama semakin maju.

Oleh itu, setiap tindak-tanduk yang menyalahi undang-undang, adat dan budaya pada masa itu dianggap salah. Perbuatan yang menyalahi batas-batas kesusilaan masyarakat pada zamannya, perlu diberi hukuman setimpal dengan kesalahan tersebut. Justeru itu, masih wujud persoalan sama ada perbuatan Hang Jebat itu dianggap mengikut lunas-lunas yang betul. Hal ini disebabkan perbuatan membela sahabatnya adalah di jalan yang benar tetapi kesalahan yang besar ialah membunuh ramai orang dengan cara melulu sedangkan mereka tidak berdosa.

Namun demikian, masyarakat pada zaman sekarang menerima kenyataan bahawa perjuangan Hang Jebat di tempat yang sewajarnya dan selaras dengan aspirasi rakyat. Walaupun perbuatan membunuh itu keterlaluan tetapi dari aspek psikologi seseorang yang sudah kecewa maka perjuangan itu perlu diteruskan.

Di sini nampak ketegasan pendirian Hang Jebat yang tidak mengenal sama ada seseorang itu rakyat biasa atau golongan raja. Segala tindakan Hang Jebat itu tidak akan berlaku jika rakyat, kerajaan dan raja mengamalkan konsep sistem kemasyarakatan, kemanusiaan dan nilai-nilai murni yang dibanggakan oleh semua golongan bagi membentuk sebuah masyarakat yang jitu dan bermaruah.

Hang Tuah berpegang kepada prinsip ‘anak Melayu pantang derhaka’ manakala Hang Jebat pula berpegang kepada prinsip ‘raja adil raja disembah, raja zalim raja disanggah.’ Perbezaan prinsip antara Hang Tuah dengan Hang Jebat ini telah memberi satu gambaran bahawa masyarakat lebih menerima konsep yang dipegang oleh Hang Tuah. Hang Tuah tetap dianggap pembela dan penyelamat maruah raja dengan menghapuskan penderhaka dalam masyarakat ketika itu.

Hal ini jelas terbukti apabila dikhabarkan oleh bendahara bahawa Hang Tuah masih hidup, sultan Melaka sangat gembira. Malah tindakan Bendahara yang tidak menjalani perintah raja tidak dianggap pula difikirkan sebagai ‘ingkar kepada titah raja.’ Apabila dilihat pada masa itu, tindakan Bendahara itu ‘dimaafkan’ oleh raja kerana telah menyelamatkan Hang Tuah. Hang Tuah amat diperlukan untuk ‘menghilangkan’ Hang Jebat. Inilah pemikiran masyarakat Melayu pada zaman itu.

Untuk itu, konsep pantang derhaka perlu difahami dan ditanam kepada semua lapisan rakyat di seluruh negara terutamanya apabila kedatangan agama Islam. Konsep kesetiaan dan hormat-menghormati antara satu sama lain hendaklah dipupuk. Amalan-amalan seperti seperti tidak menderhaka kepada orang tua, guru, ketua dan seumpamanya hendaklah disemai sejak kecil lagi.

SUMBER

Mohamad, Nor Azilah, Haniffa, Mohamed Ali dan Mohamad, Wayu Nor Asikin. (2017). Kolej Universiti Islam Antarabangsa Selangor (KUIS). Universiti Utara Malaysia (UUM). Kolej Universiti Bestari (KUB). Jurnal Sultan Alauddin Sulaiman Shah. HANG TUAH LAMBANG PERADABAN BANGSA MELAYU


Peperangan Dua Empayar – Turki Uthmaniyah vs Safawiyyah

Derapan tapak kaki kuda berlari merancakkan lagi suasana debuan di padang pasir yang luas. Pasukan Turki Uthmaniyyah yang terdiri daripada pasukan berkuda (Sipahi) dan pasukan elit (Janissari) melangkah gagah menuju ke kota Bitlis. Perintah langsung dari Sultan Suleiman al-Qanuni iaitu pemerintah ke-10 Empayar Turki Uthmaniyyah dituruti oleh Wazir Agung Kesultanan Turki Uthmaniyyah, Ibrahim Pasha dalam memimpin pasukan tentera untuk merebutkan kembali kota Bitlis daripada tangan gabenor kota itu, Sheret Bey.

1- PENGENALAN.

• Empayar Safawiyyah dipimpin oleh Shah Tahmasp I, menjadikan mazhab Syiah sebagai agama rasmi negara & menjadikan kota Tabriz sebagai ibukota empayar.

• Sultan Suleiman pula memerintah Kesultanan Turki Uthmaniyyah, mengamalkan Islam Ahlul Sunnah Wal Jamaah & menjadikan Istanbul sebagai ibukota empayarnya.

• Pada masa ini, hubungan berlaku dengan agak tegang di antara Sultan Suleiman dengan Shah Tahmasp I.

2- SEBAB PEPERANGAN.

• Ada beberapa sebab mengapa Sultan Suleiman melancarkan kempen memerangi empayar Safawiyyah ketika pemerintahan Shah Tahmasp I, diantaranya :

1) Sheret Bey, gabenor kota Bitlis mengingkari perjanjian dengan Sultan Suleiman dengan meletakkan wilayah ini di bawah kekuasaan Shah Tahmasp I.

Ini kerana, Sheret Bey telah dipengaruhi dengan pujuk rayu Shah Tahmasp I untuk bergabung ke dalam wilayahnya.

2) Shah Tahmasp I mengikat perjanjian untuk bersekutu dengan kerajaan Hasburg yang bertujuan untuk menyerang & menggempur wilayah pemerintahan Kesultanan Turki Uthmaniyyah dari arah selatan dan utara.

• Perjanjian ini diusulkan oleh Raja Charles V & surat yang berisi pakatan ini dibawa oleh utusan yang bernama Saint John de Balbi.

Surat ini tiba di Persia pada tanggal 18 Februari 1529 M & Shah Tahmasp I membalas surat ini dengan rancangan untuk menyerang pada tahun 1530 M.

Tetapi pakatan ini gagal kerana termeterainya Perjanjian Damai Amasya yang berlaku pada tahun 1555 M.

3) Shah Tahmasp I menghantar tenteranya untuk membunuh gabenor Baghdad yang setia pada Kesultanan Turki Uthmaniyyah & menggantikan posisi gabenor di Baghdad dengan orang kepercayaannya.

3- PERMULAAN KEMPEN TURKI UTHMANIYYAH MEMERANGI EMPAYAR SAFAWIYYAH.

A) KEMPEN PERTAMA ( 1532 M – 1536 M ).

• Pada tahun 1532 M, pasukan Turki Uthmaniyyah menyerang & menggempur kota Bitlis sehingga menyebabkan Sheret Bey terbunuh di dalam pengepungan ini.

Akhirnya kota Bitlis dapat ditawan oleh pasukan tentera Ibrahim Pasha & jawatan gabenor kota Bitlis digantikan oleh anaknya atas persetujuan Sultan Suleiman.

• Setelah itu, Ibrahim Pasha mendapat surat perintah langsung dari Sultan Suleiman untuk menuju masuk terus ke wilayah empayar Safawiyyah dengan menggempur ibukota empayar ini, iaitu kota Tabriz.

Pada tanggal 15 Julai 1533 M, Ibrahim Pasha dapat menawan kota Tabriz.

Dengan asakan pasukan Turki Uthmaniyyah yang berkekuatan dua kali ganda daripada tentera Safawiyyah, menyebabkan Shah Tahmasp I berundur & keluar daripada kota ini bersama sisa pasukan tenteranya yang masih terselamat.

• Ibrahim Pasha dengan mudah dapat memenangi ke atas dua pertempuran ini kerana mendapat bantuan penuh daripada para Pasha ( Jeneral Perang Turki Uthmaniyyah ).

Shah Tahmasp I berundur dari kota Tabriz bersama pasukan tenteranya kerana pada waktu ini kekuatan pasukan baginda tidak setanding dengan pasukan tentera Turki Uthmaniyyah.

• Pada tahun 1534 M, Sultan Suleiman bersama pasukan tentera seramai 200,000 orang menyusul & merancakkan lagi kempen ini dengan bergabung dengan pasukan Ibrahim Pasha di kota Tabriz.

Tujuan mereka kali ini adalah menggempur kota Baghdad.

• Dalam bulan Disember tahun 1543 M, pasukan Sultan Suleiman berjaya menawan kembali kota Baghdad daripada tangan pasukan Shah Tahmasp I.

Shah Tahmasp I berundur lagi dengan sisa pasukannya sejauh mungkin daripada jangkauan tentera Turki Uthmaniyyah kerana Sultan Suleiman telah menyertai pasukannya dalam serangan kali ini.

• Di Baghdad, Sultan Suleiman dianugerahi dengan gelaran Penjaga Tanah Haramain ( kota suci Madinah & Mekah ) dan dibai’ah oleh penduduk kota Baghdad sebagai khalifah sah pengganti kekhalifahan Dinasti Bani Abbasiyah.

• Pada bulan Oktober tahun 1535 M, Sultan Suleiman terpaksa menundakan operasi mengejar pasukan Shah Tahmasp I setelah sebahagian pasukan tenteranya tidak dapat menahan cuaca musim sejuk yang sedang bermula & mereka semua pulang semula ke Istanbul.

Dalam kempen pertama ini, seramai 30,000 orang tentera Turki Uthmaniyyah terbunuh & seramai 20,000 orang yang tercedera ataupun ditawan oleh tentera musuh.

• Kempen ini tidak diteruskan pada tahun 1536 M susulan terjadi kes pembunuhan ke atas Ibrahim Pasha pada tanggal 15 Mac 1536 M.

• Pada tahun 1536 M juga, Maharaja Francis I dari Perancis menandatangani perjanjian bersekutu dengan Sultan Suleiman.

Ini kerana pada masa itu, kerajaan Perancis & kerajaan Hasburg saling bermusuhan serta Maharaja Francis I mengambil kesempatan ke atas permusuhan Sultan Suleiman dengan Maharaja Charles V.

• Hasil perjanjian ini, maka tertubuhlah Perjanjian Bersekutu Uthmaniyyah-Perancis 1536 M yang dimana perjanjian ini bertahan selama 2 abad setengah sehingga perjanjian ini terbatal apabila Napoleon Bonaparte menyerang Mesir pada tahun 1798 M.

• Seorang ahli sejarah dari Switzerland, Carl Jacob Burckhardt mengambarkan perjanjian ini :

“The sacrilegious union of the lily and the crescent”.

• Pada tahun 1547 M, Maharaja Francis I menghantar seorang dutanya, Gabriel de Luetz untuk menolong Sultan Suleiman dalam berkongsi strategi serangan menawan beberapa benteng milik Shah Tahmsap I.

B) KEMPEN KEDUA ( 1548 M – 1549 M ).

• Setelah menyelesaikan pelbagai isu gelojak politik dalaman, maka Sultan Suleiman sendiri turun padang meneruskan kempen kedua untuk memerangi Shah Tahmasp I.

Sasaran utama kali ini adalah menghapuskan sepenuhnya kekuasaan Shah Tahmasp I.

• Pada waktu ini, kota Tabriz kembali ke tangan Shah Tahmasp I.

• Sultan Suleiman dan pasukan tenteranya berjaya menawan kembali kota Tabriz & seterusnya menawan juga kota benteng milik Shah Tahmasp I di wilayah Armenia.

• Pada tanggal 25 Ogos 1548 M, pasukan Sultan Suleiman berjaya menawan benteng Van di utara Anatolia setelah mendapat nasihat & strategi penyerangan dari Gabriel de Luetz.

• Setelah menawan benteng Van, Sultan Suleiman berkomplot dengan saudara Shah Tahmasp I, iaitu Alqas Mirza yang ketika itu menjadi gabenor Dinasti Safawaiyyah di wilayah Shirvan.

Tujuan Alqas Mirza untuk bekerjasama dengan Sultan Suleiman adalah untuk merampas takhta dari tangan Shah Tahmasp I.

Tetapi akhirnya, Alqas Mirza dapat ditangkap oleh penduduk kota Isfahan yang masih berpihak kepada Shah Tahmasp I & beliau dipenjarakan di dalam penjara yang terletak di dalam benteng Qahqaha sehingga akhir hayatnya.

• Sultan Suleiman juga menawan beberapa buah benteng musuh di wilayah Georgia yang terletak berhampiran di bahagian timur kawasan Laut Hitam.

• Sambil berundur, Shah Tahmasp I melakukan taktik serangan bumi hangus ke atas semua benteng kota yang mempunyai pelbagai kemudahan, perbekalan air dan makanan kerana disyaki dapat dimanfaatkan oleh pasukan Sultan Suleiman.

• Pasukan pimpinan Sultan Suleiman mengejar pasukan Shah Tahmasp I sehingga mencapai ke wilayah Kaukasus, tetapi Sultan Suleiman terpaksa menarik kembali tenteranya pulang ke Istanbul kerana sebahagian pasukannya tidak dapat bertahan di dalam cuaca sejuk pergunungan yang ekstrem, lapisan salji yang tebal di Kaukasus & bekalan makanan yang semakin berkurangan.

Kempen kedua ditunda dalam tahun 1549 M.

• Pada tahun 1552 M, Shah Tahmasp I memimpin pasukannya menyerang wilayah Erzurum yang pada ketika itu berada di bawah kuasa Turki Uthmaniyyah dan mengalahkan pasukan Iskandar Pasha & menangkap salah seorang jeneral perang penting Sultan Suleiman iaitu, Sinan Beg.

Shah Tahmasp I menyembelih sekitar 3,000 orang tentera Turki Uthmaniyyah di luar benteng kota Erzurum.

3) KEMPEN KETIGA ( 1553 M – 1555 M ).

• Berita pembantaian Shah Tahmasp I di Erzurum membuatkan Sultan Suleiman murka dan baginda sekali lagi memimpin pasukannya untuk memburu Shah Tahmasp I di dalam kempen terakhirnya.

• Sultan Suleiman dan pasukannya dapat menawan kembali kota Erzurum pada tahun 1553 M dari tangan pasukan Shah Tahmasp I.

• Untuk kali ketiga kalinya, Shah Tahmasp I melakukan taktik berundur sambil membumi hanguskan benteng-benteng miliknya yang diperkirakan akan ditawan oleh pasukan Sultan Suleiman.

• Sultan Suleiman mengejar pasukan Shah Tahmasp I sehingga mencapai ke suatu daerah di selatan Parsi.

• Sultan Suleiman dan pasukannya semakin lelah dalam episod kejar mengejar dengan pasukan Shah Tahmasp I, akhirnya memutuskan untuk mengikat perjanjian damai dengan mereka.

• Sultan Suleiman dan Shah Tahmasp I menandatangani Perjanjian Damai Amasya pada tanggal 29 Mei 1555 M bertempat di kota Amasya.

4 – ISI KANDUNGAN PERJANJIAN DAMAI AMASYA 1555 M :

• Mengikut perjanjian ini, wilayah Georgia, Armenia dan Kurdistan dipisahkan menjadi dua bahagian iaitu :

1- Wilayah Georgia barat, Armenia barat & Kurdistan barat jatuh ke tangan empayar Turki Uthmaniyyah.

2- Wilayah Georgia utara, Armenia utara & Kurdistan utara jatuh ke tangan empayar Safawiyyah.

3- Kedua empayar ini saling berjanji tidak menyerang sesama sendiri.

Dengan termeterainya perjanjian ini, maka Maharaja Charles V pun membatalkan pakatan bersekutu dengan empayar Safawiyyah.

• Dengan ini, berakhirnya konflik pertama di antara Dinasti Turki Uthmaniyyah & Dinasti Safawiyyah.

Sumber Rujukan :

1- Warfare and Armed Conflicts : A Statiscal Encyclopedia of Casualty and Other Figures, Micheal Clodfether.

2- A Global Chronology of Conflict : From the Ancient World to the Modern Middle East, Vol II , Sponcer C.Tucker.

3- King Suleiman The Magneficent, Yudi Iswanto, 2015.

4- The Reign of Suleiman the Magneficent, V.J Perry.


Ganguan Mental Seorang Sherlock Homles

Sherlock Holmes versi tayangan BBC di United Kingdoms adalah watak yang menarik dan disukai ramai. Tetapi dia kekurangan fakulti asas pada otaknya yang kita lihat sebagai otak yang sihat. Sherlock mampu ingat beratus-ratus dan beribu fakta dalam memorinya yang dipanggil sebagai ‘Mind Palace’. Dia mampu melihat sesuatu yang kita terlepas dalam tempoh beberapa saat.

Sherlock tidak tahu macam mana nak berinteraksi dengan manusia dan tidak berminat dengan pengetahuan yang tidak mepunyai sebarang kaitan dengan kes yang dihadapi. Sherlock juga menunjukkan raut muka yang obsesif terhadap sesuatu.

Sherlock menyatakan dia seorang ‘high-functioning sociopath’ (HFS). Menurut ahli psikologi, dia mungkin bukan apa yang dia sangka.

Perbezaan antara sociopath dan psycopath selalu tertukar antara satu sama lain. Sekiranya Sherlok merupakan salah satu daripadanya, ia bermaksud Sherlock tidak mempunyai rasa empati terhadap manusia lain. Bermaksud dia tak mampu menjiwai emosinya sendiri. Dia sanggup menggunakan kecerdikannya untuk manipulasi orang lain. Kedua-dua gangguan mental ini mempunyai minat terhadap kuasa kedudukan, serta tertarik dengan ganjaran dan peluang.

Selalunya, apabila kita menggelar seseorang sebagai psychopath, kita selalu melihat tindakannya haruslah berbentuk jenayah, walaupun sebenarnya ia bukanlah syarat untuk menjadi seorang psychopath.

Psychopath cenderung untuk melanggar undang-undang, dan selalunya mempunyai kesulitan untuk membezakan antara realiti dan fantasi.

Sekiranya Sherlock seorang sociopath, ini bermaksud moral kompasnya sangat lemah. Dia sentiasa bergelut untuk memahami emosi manusia. Dia tidak kisah sama ada apa yang dia buat betul atau salah. Baik ataupun buruk secara moralnya, asalkan dia dapat apa yang dia mahukan engan memanipulasi manusia.

Walau bagamanpun, kalau kita melihat Sherlock dalam versi lain, kita akan dapati Sherlock sangat menjiwai emosi manusia dan selalu menggunakan pemahaman emosi ini dalam deduksinya. Tetapi seperti biasa, versi lain juga Sherlock sangat kurang bersosial.

Dengan gangguan mental ini, Sherlock masih mampu merasa tekanan emosi dan pernah berada dalam keadaan dingin. Hal ini menunjukkan dia pernah juga ekspres emosinya untuk menyelesaikan jenayah.

Boleh jadi juga Sherlock merupakan seorang Aspergic. Sindrom Aspergik adalah kondisi dalam spektrum autistic. Simptomnya termasukklah obsesi, kurang pemahaman ke atas emosi, dan kurang empati. Aspergi ini banyak jenis, antara yang macam Mr. Bean tak pandai bercakap, tetapi persamaan keduanya, mereka tidak pandai bersosial dan mempunyai intelek yang agak tinggi.

Disebabkan mereka kurang pemahaman ke atas emosi, mereka akan cenderung untuk memahami emosi dengan membentuk perlakuan yang kompleks. Inilah yang menyebabkan perlakuan Sherlock yang agak kompleks dan pelik.

Tidak seperti sociopath yang normal, pesakit Aspergik mampu membentuk hubungan yang kuat dengan orang yang rapat dengannya. Dapat kita lihat hubungan yang rapat antara Sherlock dan Dr. Watson.

Kemahiran Sherlock dengan intelek dan pemerhatiannya dapat dijelaskan dengan dia mengalami ‘autistic savant’, iaitu individu autism yang mempunyai kemahiran luar biasa yang tidak dipunyai oleh manusia normal.


Rahasia Ilmu P.Ramlee

Apabila memperkatakan tentang P.Ramlee, masyarakat hari ini akan merujuk kepada keberhasilan karya seni beliau. Tidak dinafikan P.Ramlee sememangnya mempunyai bakat anugerah Allah yang sangat luar biasa dan mempunyai satu sentuhan yang ajaib kepada sesuatu perkara yang dilakukan berkaitan dengan kerjayanya sebagai pengarah filem, pelakon, penyanyi, penulis lirik, penggubah lagu dan pelawak.

Hari ini masyarakat sering menyamakan filem P.Ramlee dengan apa yang berlaku di dalam kehidupan dunia sekarang. Saya tidak menafikan perkara itu, sememangnya filem-filem P.Ramlee mempunyai kritikan sosial dan nilai sindiran yang tinggi bersangkutan dengan kehidupan manusia hari ini. Tetapi jangan sesekali mengatakan P.Ramlee itu sebagai peramal masa depan seperti Nostradamus. Apa yang kita perlu kaji adalah dari mana datangnya ilham dan ilmu sehingga beliau boleh berfikiran sedemikian. Adakah ianya secara kebetulan? Mari kita bincangkan dengan penuh berhemah tentang perkara ini yang memungkinkan kita juga beroleh menfaatnya dari apa yang dibincangkan.

Semasa P.Ramlee bersekolah di Penang Free School, beliau adalah seorang pelajar yang mempunyai tulisan paling cantik sekali. Tidak kira tulisan itu dalam bentuk rumi atau jawi. Kenyataan ini kita boleh rujuk kepada tandatangan P.Ramlee yang seringkali berubah-ubah dari satu gaya ke satu gaya lebih kreatif dan unik. Menurut guru sekolah beliau iaitu Cikgu Hashim (bapa seniman Ahmad Daud), beliau sering meminta bantuan P.Ramlee untuk membawa buku sekolah murid-murid pulang ke rumahnya untuk disemak. Apabila sampai dirumah, isteri Cikgu Hashim akan menjamu P.Ramlee makan tengahari bersama. P.Ramlee sentiasa senang hati makan tengahari dirumah gurunya dan tidak payah lagi beliau makan dirumah.

Semasa di zaman persekolahan P.Ramlee tidak suka membuang masa. Selepas makan tengahari beliau akan pergi belajar agama. Menurut beberapa sumber, P.Ramlee pernah menuntut ilmu agama dengan Syeikh Abdullah Fahim (datuk kepada mantan Perdana Menteri Malaysia, Tun Abdullah Ahmad Badawi). Beliau adalah seorang Ulama besar yang terkenal di zaman itu. Syeikh Abdullah Fahim adalah individu yang dirujuk oleh Tunku Abdul Rahman dalam menetapkan tarikh bagi hari kemerdekaan pada 31 Ogos 1957, kerana beliau mempunyai pengetahun yang tinggi dalam ilmu Falak. Selain itu beliau juga cenderung mengajar ilmu agama berkaitan dengan ilmu Usuluddin, Fiqh, Tauhid, Tasawuf dan Al-Quran.

Selepas selesai belajar agama, P.Ramlee akan membuat aktiviti sukan. P.Ramlee sangat gemar bermain sepak raga dan badminton bersama rakan-rakan sekolahnya. P.Ramlee juga sangat aktif bersukan dan berpesatuan semasa di sekolah. Selepas selesai solat Isyak, P.Ramlee akan berlatih muzik bersama kumpulan pancaragam Sinar Bintang Sore. Setelah beberapa lama bersama pancaragam itu beliau sertai pula pancaragam Teruna Sekampong sebagai pemain biola, penyanyi dan pencipta lagu. Sebenarnya bakat seni P.Ramlee ini telah terlihat dari beliau remaja lagi. P.Ramlee juga pernah belajar bermain biola bersama dengan Cikgu Kamaruddin seorang guru biola terkenal di Pulau Pinang.

Apabila diadakan pertandingan menyanyi anjuran Radio Malaya pada tahun 1945, P.Ramlee telah mencuba nasibnya sebagai penyanyi. Tetapi pada tahun itu P.Ramlee hanya mendapat tempat ketiga. Setelah tiga tahun mencuba akhirnya P.Ramlee berjaya mendapat johan pada tahun 1947. Semenjak itu nama P.RAMLEE dan pancaragam Teruna Sekampung telah mula dikenali di kawasan utara Malaya. Perkara ini telah membuatkan pengarah B.S Rajhans berminat akan bakat yang ada pada P.Ramlee sehingga meminta beliau ke Singapura seperti yang kita semua tahu.

Apabila P.RAMLEE sampai ke Singapura, beliau banyak juga menuntut ilmu dengan beberapa orang guru dan tokoh muzik. Antara tokoh muzik yang P.Ramlee pernah berguru ialah Zubir Said, Osman Ahmad, Alfonso Soliano, Yusof B dan Ahmad Jaafar. P.Ramlee juga pernah balajar cara mengendalikan muzik dengan Fred Libio dan LB Ventura. Moral dari kisah P.Ramlee ini yang kita boleh dapat adalah dengan berguru. Kerana segala ilmu di dunia ini perlu ada guru. Bukan hanya sekadar menadah kitab tetapi ianya juga perlu bimbingan dan rujukan guru. Seperti P.Ramlee kita tahu bahawa beliau sememangnya dianugerahkan bakat dari Allah, tetapi P.Ramlee juga berguru dan menuntut ilmu. Kerana guru tidak kira dalam apa bidang sekalipun perlu kita mendatangi bukan guru mendatangi kita.

TABIAT P.RAMLEE

P.Ramlee mempunyai beberapa tabiat. Beliau memiliki kepandaian berbual dan bercerita secara spontan. Ini membuatkan beliau menjadi seorang periwayat yang baik untuk filem-filem arahannya.

Satu tabiat P.Ramlee ketika beliau duduk sambil bercerita atau berbual, sebelah kakinya tidak berhenti terhenjut-henjut dengan cepat, ini menandakan yang otaknya sedang berfikir. P.Ramlee suka duduk berbual bersama rakan-rakannya di kedai kopi Siput berdepan dengan Studio Nombor 8 di Jalan Ampas. Kebiasaannya ketika beliau sedang rancak berbual atau bercerita mesti ada segelas kopi dan sebungkus rokok Lucky Strike di hadapannya. Antara pelakon pelakon yang selalu menjadi pendengar setia ketika P.Ramlee bercerita ialah seperti S.Sudarmaji, Ahmad C, A.Rahim, Aziz Sattar, S.Shamsudin dan beberapa lagi yang lain.

Apabila kita menonton filem Seniman Bujang Lapok, kita semua telah disajikan dengan keadaan dan suasana sebenar di Studio Jalan Ampas. Jikalau tidak ada filem itu, maka kita semua tidak akan tahu bagaimanakah keadaan dan suasana yang sebenarnya di studio itu ketika zaman gemilang filem Melayu klasik di Singapura. Kita semua bangsa Melayu di seluruh nusantara patut berterima kasih kepada P.Ramlee dan juga semua pemain watak di dalam filem itu kerana telah memberikan gambaran yang sebenar keadaan di Jalan Ampas. Walaupun tidak keseluruhannya, tetapi ada. Ini kerana, hanya filem Seniman Bujang Lapok satu satunya yang memberikan gambaran tersebut.

Sumber :

Gagak Di-Rimba – SN Datuk Abdullah Hussain

Erti Yang Sakti – Tun Ahmad Sarji

Kacha Permata – Jamil Sulong

Bulanan Gelanggang Filem

Dato’ Ahmad Fauzee Samad

Kelab Filem & Muzik Melayu Klasik


Watak Utama Schindler’s List Yang Sebenar

Schindler’s List merupakan salah satu karya agung yang dihasilkan oleh Steven Spielberg. Filem ini mengisahkan bagaimana seorang usahawan berbangsa Jerman berjaya menyelamatkan Yahudi ketika p3r4ng dahulu.

Schindler’s List juga merupakan debut bagi Liam Neeson ke Hollywood. Liam Neeson membawa watak Oskar Schindler, seorang usahawan yahudi yang oppurtunist, suka berfoya-foya, tetapi akhirnya disanjung oleh masyarakat Yahudi.

Tapi bagaimana kehidupan Oskar Schindler yang sebenar?

Dia seorang salah seorang dari t3nt3ra Jerman ketika Pe-Rang Dunia Kedua, tetapi dia memilih untuk menyelamatkan Yahudi yang pada ketika itu menjadi sasaran utama oleh pihak kerajaannya. Pada awalnya, dia tidak kelihatan seperti penyelamat Yahudi. Tetapi siapa sangka, hasil usahanya, beribu Yahudi berjaya diselamatkan atas tindakannya itu.

Oskar Schindler merupakan seorang peniaga yang banyak menyelamatkan bangsa Yahudi walaupun dia berbangsa Jerman. Dilahirkan di Switavy, Moravia pada 28 April 1908 dan berasal dari suku asli Jerman.

Oskar mula berjinak-jinak di dalam alam perniagaan dengan membantu bapanya menjual peralatan pertanian di tempat tinggalnya. Kemudian, Oskar membuka sekolah memandu di Sumperk dan menjual sebahagian dari harta kerajaan di Brno.

Oskar juga turut menyertai Angkatan Ten-tera Czechslovakia dan ditauliahkan pangkat Lans Koperal pada 1938. Dua tahun sebelum itu, Oskar telah direkrut sebagai perisik bagi Tentera Jerman. Pada Februari 1939, selepas pengilhakan Jerman ke atas Sudetenland, Oskar menyertai Parti N451.

Selepas P3r4ng tercetus, Oskar mengambil alih sebuah kilang yang dimiliki oleh seorang Yahudi pada November 1939. Oskar kemudian menambahbaik kilang tersebut dan diberi nama Deutsche Emalwarenfabrik Oskar Schindler ( Kilang Besi Jerman Oskar Schindler) ataupun dikenali sebagai Emalia.

Oskar turut membuka dua buah kilang lagi namun di Emalia sahaja Oskar menggunakan tenaga kerja buruh Yahudi. Pada tahun 1944, Emalia mempunyai 1700 pekerja dan 1200 daripadanya merupakan Yahudi.

Walaupun pekerja Yahudi ini berada di bawah penyeliaan Oskar Schindler, mereka juga tidak lari dari k3k3j4man pihak Jerman. Bagi mengelakkan perkara ini berlanjutan, Oskar sering merasuah para pegawai SS dan menggunakan diplomasi beliau.

Oskar juga turut menubuhkan pasukan bersenj4t4 di kilangnya untuk mengelakkan 4sk4r Jerman membuat onar. Semasa pihak Jerman menghapuskan Ghetto Krakow, pekerja Yahudi ini juga berlindung di Emalia bagi mengelakkan mereka dibvnvh.

Oskar kemudian meminta kepada pihak Jerman supaya kilangnya untuk dinaiktaraf. Kemudian, Oskar memberikan permit kepada 450 orang Yahudi untuk bekerja di kilangnya. Tindakan Oskar ini sebenarnya tidak digemari oleh pihak SS. Oskar pernah ditahan sebanyak 3 kali atas alasan korupsi dan tuduhan membantu Yahudi.

Pada Oktober 1944, pihak SS bertindak untuk memindahkan kilang Emalia ke Plaszow. Oskar berkeras supaya kilangnya dipindahkan ke Brunnlitz dan dibuka hanya sebagai kilang s3nj4t4. Pihak SS bersetuju namun mereka meletakkan syarat agar pekerja Yahudi di kilang Emalia perlu ditempatkan sementera ke Plaszow.

Semasa di Plaszow, salah seorang pembantu Oskar, Itzhak Stern menulis beberapa buah senarai pekerja Yahudi untuk bekerja di kilang barunya di Brunntlitz nanti. Senarai-senarai ini lah kemudian dikenali sebagai The Schindler’s List (Senarai Schindler).

1200 nama telah ditulis di dalam senarai ini dan mereka akan bekerja di kilang baharu Oskar nanti. Nama-nama yang dipilih ini rata-ratanya merupakan tahanan daripada kem Plaszow dan kem mavt Auschwitz.

Mereka akhirnya berjaya berpindah ke Brunntlinz sebagai pekerja kilang s3nj4t4 milik Oskar. Walaupun ianya sebuah kilang, namun kilang ini hanya mengeluarkan satu lori sahaja p3luru sepanjang kilang ini beroperasi selama 8 bulan.

Oskar bukanlah hendak membuat pelvru sangat, beliau hanya ingin menjadikan kilang ini sebagai tempat berlindung bagi Yahudi dari ditind4s oleh pihak Jerman. Selepas Jerman menyerah kalah, Oskar lari meninggalkan kilangnya pada hari Soviet membebaskan kawasan tersebut pada 9 Mei 1945.

Oskar dan isterinya kemudian menetap di Ragensburg sehingga 1949 dan berpindah ke Argentina. Pada 1957, setelah berpisah dengan isterinya, Oskar pulang semula ke Jerman sehinggalah beliau kembali ke negeri cacing pada Oktober 1974 dalam keadaan menyedihkan.

Di akhir-akhir kehidupannya, Oskar tidak mempunyai wang kerana seluruh hartanya digunakan untuk menyelamatkan bangsa Yahudi ketika p3r4ng. Beliau hanya mendapat bantuan kewangan dari keluarga-keluarga Yahudi yang telah beliau selamatkan ketika p3r4ng dahulu.

Setelah beliau m3ningg4l, keluarga-keluarga Yahudi yang beliau telah selamatkan ini berjaya membawa m4y4tnya untuk dikebumikan di Israel. Pada 1983, penulis Thomas Keannelly telah menulis mengenai jasa beliau dan dinamakan sebagai Schindler’s Ark. Sepuluh tahun kemudian, buku ini diabadikan melalui filem Schindler’s List arahan Steven Spielberg.

Pada 1993 juga, Oskar telah menerima pingat Righteous Among The Nation oleh Vad Yashem kerana sumbangannya menyelamatkan Yahudi ketika p3r4ng. Kvbvr Oskar di Israel juga masih dilawati oleh generasi-generasi keluarga Yahudi yang diselamatkan oleh beliau hingga ke hari ini.

RUJUKAN:

Editors, B. (2020, May 26). Oskar Schindler’s Life After World W4 II. Retrieved December 17, 2020, from https://www.biography.com/news/oskar-schindler-after-the-w4

(n.d.). Retrieved December 17, 2020, from https://encyclopedia.ushmm.org/content/en/article/oskar-schindler

The Life of Oskar Schindler. (n.d.). Retrieved December 17, 2020, from https://www.facinghistory.org/resource-library/teaching-schindlers-list/life-oskar-schindler


Amalan Menyimpan Baki: Cara Sedekah Yang Tersembunyi

“Berapa harga sekilo ikan sardin ni, kak?”

“RM9.80 saja.”

“Ini wangnya, kak.”

“Eh, ini duit RM10.”

“Takpe, baki akak simpan. Terima kasih, kak.”

“Ya, sama-sama. Saya jual, ya.”

“Ya, saya beli, kak.”

Dialog sebegini sudah pasti pernah didengar dalam kehidupan seharian baik di kedai runcit, pasar atau gerai makan. Bagi sesetengah orang, amalan ‘simpanlah baki’ seolah-olah menunjukkan individu tersebut sebagai sombong kerana tidak memandang nilai baki wang. Ada pula menganggap perkara sebegini tidak sepatutnya berlaku kerana selepas membayar harga jualan, penjual harus memulangkan baki secukupnya kepada pembeli.

Tetapi tidak ramai sedar, amalan ‘simpanlah baki’ ini jika dibuat dengan penuh ikhlas dan takwa kepada-Nya, ia sebenarnya selari dengan apa yang dianjurkan agama. Dan ia disokong oleh beberapa dalil.

Firman Allah s.w.t dalam ayat 219, Surah al-Baqarah mafhumnya, “Mereka bertanya pula kepadamu: ‘Apakah yang mereka akan belanjakan (dermakan)?’ Katakanlah: ‘Dermakanlah apa-apa yang berlebih dari keperluan (kamu). Demikianlah Allah menerangkan kepada kamu ayat-Nya (keterangan hukum-Nya) supaya kamu berfikir.’”

Dalam tafsir kitabnya, Imam al-Suyuti menyebut satu riwayat yang diriwayatkan oleh Ibnu Abbas r.a, “Setelah sahabat Rasulullah s.a.w. menerima arahan agar membelanjakan sebahagian daripada harta mereka ke jalan Allah s.w.t, ada dalam kalangan mereka yang berkata: ‘Kami tidak tahu harta mana yang wajib dibelanjakan itu.’”

Pertanyaan ini timbul setelah ramai sahabat baginda tidak lagi miskin seperti ketika mereka mula berhijrah ke Madinah. Ada dalam kalangan mereka berniaga seperti Abdul Rahman bin Auf dan Dihyah al-Kalbi r.a dan ada pula meraih harta rampasan perang yang banyak dalam ekspedisi yang disertai mereka. Ini menyebabkan ramai sahabat Rasulullah s.a.w ini termasuk dalam kalangan orang yang berkemampuan.

Kegusaran mereka berjaya ditenangkan baginda menerusi ayat 219, Surah al-Baqarah di mana ia memperkenalkan konsep al-afw dalam memberi sumbangan. Menurut Dr Wahbah al-Zuhaily, al-afw ialah membelanjakan dengan kadar yang tidak sampai ke tahap menyusahkan dan perlu mencari sumber lain atau membelanjakan kelebihan daripada apa yang diperlukan.

Jika melihat konsep al-afw ini, ini menunjukkan ia boleh dilaksanakan dengan amalan ‘simpanlah baki’ dalam urusan jual beli. Ini kerana baki yang diterima kadangkala bukanlah berjumlah, apatah lagi jika jual beli dilakukan dengan peniaga-peniaga kecil. Dan lumrah sekiranya kita melihat mereka terdiri daripada warga emas yang memerlukan bantuan dan hanya meraih pendapatan terhad menerusi aktiviti berkenaan.

Secara tidak langsung, amalan ‘simpanlah baki’ ini sebenarnya menggalakkan aktiviti bersedekah lagi-lagi sekiranya ia dibuat dengan ikhlas kerana-Nya. Selain itu, ia turut menggalakkan semangat dan kesedaran saling menolong dalam masyarakat. Lebih menarik sekiranya bantuan diberikan kepada mereka yang berusaha mencari rezeki dan bukannya dengan meminta sedekah dan bantuan tanpa melakukan sebarang usaha.

Di mata orang biasa, ‘simpanlah baki’ nampak seperti tiada makna. Tetapi jika dihayati konsepnya yang dijelaskan dalam Kalamullah, ia bukan saja memberi kegembiraan kepada si penerima. Bahkan, ia sebenarnya menambah lagi pahala dalam buku amalan si pemberi.

RUJUKAN:

Abd Latif, Abdul Nasir. (2020). ‘Simpanlah baki’ perluas konsep sentiasa bersedekah. Berita Harian. https://www.bharian.com.my/rencana/agama/2020/09/734873/simpanlah-baki-perluas-konsep-sentiasa-bersedekah


Serba Dinamik Sdn Bhd

Serba Dinamik Sdn Bhd (Serta Dinamik) merupakan syarikat antarabangsa yang menawarkan khidmat penyelesaian kejututeraan. Khidmat yang ditawarkan juga bertaraf antarabangsa. Selama 23 tahun Serba DInamik berada di dalam industri dan perkhidmatan yang ditawarkan mereka meliputi kerja-kerja pertauliahan (EPCC), operasi dan penyelengaraan (O&M) dan penjanaan kuasa. Selain itu, Serba Dinamik juga juga terlibat di dalam bidang penyelengaraan, baik pulih (MRO) mesin seperti enjin diesel, mesin pemampat, pam dan juga turbin gas dan stim.

Serba Dinamik adalah contoh syarikat Bumiputera yang diiktiraf oleh dunia dan mencuri perhatian syarikat gergasi di Malaysia, negara negara arab dan juga United Kingdom. Ini dapat dibuktikan apabila Serba Dinamik dianugerahkan anugerah “Engineering Solution Provider of the year in 2014” oleh European Mena Awards 2014 dan World Business Leader 2014 di Abu Dhabi, UAE.

Pengarah urusan Dato’ Dr. Ir. Haji Mohd Abdul Karim mengatakan bahawa setiap usahawan perlu memiliki wawasan tersendiri dan yang jelas dalam perniagaan. Tambah beliau lagi, usahawan juga turut meletakkan matlamat dan juga sasaran yang perlu dikecapi dalam sesuatu tempoh jangka masa. Matlamat atau sasaran syarikat hanya boleh dicapai jika semangat berpasukan diamalkan dalam ogranisasi tersebut. Dengan cara tersebut, syarikat Bumiputera juga boleh berkembang menjadi lebih besar lagi terutama setelah mendapat sokongan daripada pelbagai program yang disediakan kerajaan.

Serba Dinamik juga merupakan sebuah syarikat yang disenaraikan dalam program TERAS, Beliau sangat berpuas hati kerana dengan berada di bawah program TERAS, ia akan menaikkan imej syarikat dan mengangkat persepsi dan keyakinan untuk syarikat lain berurusan dengan Serba Dinamik. Syarat dan kriteria pemilihan yang ketat menjadi penada aras bahawa syarikat yang berada di bawah TERAS mempunyai nilainya tersendiri. Sejak berada dalam program TERAS, Serba Dinamik banyak menerima bantuan dari segi nasihat dan juga pembiayaan. Serba Dinamik juga sedang berusaha untuk disenaraikan di Bursa Malaysia.

Gah di persada antarabangsa bukan sebab untuk pengarah urusan Serba Dinamik ini untuk lalai dan leka, beliau masih berpegang teguh kepada prinsip asas dalam menjalankan perniaggan. Prinsipnya itu ialah segalanya berbalik kepada niat setiap individu.  Cabaran yang akan dilalui usahawan di dalam industri juga bukan sebab untuk mereka berpaling daripada niat suci mereka supaya maruah sebagai usahawan sentiasa terjaga.


Hak-Hak Seperti Hak Keistimewaan Melayu-Bumiputera Di Serata Dunia

Semalam, twitter hampir sahaja meletup apabila sekali lagi Artikel 153 dalam perlembagaan dipertikaikan oleh anak-anak muda mentah yang tidak kenal langsung sejarah, bahkan melaungkan bahawa hak tersebut bersifat perkauman dan hanya wujud di Malaysia. Lantas, ramai pun mengutuk negara dan perlembagaan yang merupakan tiang berdirinya Malaysia. Lebih malang terdapat politikus tidak mummaiyiz yang turut mempertikaikan artikel 153 di twitter.

Apa yang dimiliki oleh kita orang Melayu dan seluruh kaum bumiputera di Malaysia ialah perjanjian yang terjalin antara tiga suku kaum utama iaitu Melayu, Cina dan India ketika merdekanya Tanah Melayu. Kemudian ketika penyertaan Singapura, Sabah dan Sarawak, hak ini diperluaskan pula kaum pribumi di Sabah dan Sarawak, yang merangkumi pribumi Borneo yang pelbagai itu.

Seperti mana yang kita tahu antara sebab orang Melayu menentang Malayan Union adalah pemberian kerakyatan kepada golongan bukan Melayu yang bermukim di semua jajahan British dan Tanah Takluknya akan mendapat kerakyatan secara jus soli. Jadi, ketika kerakyatan mahu diberikan kepada yang bukan Melayu, maka harga yang perlu mereka bayar ketika itu ialah hak keistimewaan pribumi dijaga.

Sebagai balasan untuk satu juta kerakyatan bukan Melayu, orang bukan Melayu mesti mengakui kedudukan istimewa orang Melayu sebagai Bumiputera. Beberapa peruntukan undang-undang seperti kedudukan Islam sebagai agama rasmi, pengekalan tanah rizab Melayu, kedudukan Raja-raja Melayu dan adat istiadat Melayu dan pengagihan jawatan dalam Kerajaan juga termasuk di dalam persefahaman ini.

Kalau ada yang beranggapan bahawa hak ini eklusif di Malaysia sahaja, saya mahu perbetulkan kenyataan anda itu bahawa sesungguhnya anda adalah tersangat-sangat silap. Izikan saya menggariskan negara-negara yang turut mengamalkannya dalam sejarah.

Afrika Selatan

Kaum kulit hitam ditekankan oleh dasar Apartheid yang betul-betul bersifat perkauman. Ketika dasar arpatheid, orang kulit hitam langsung tidak berpeluang untuk menghuni jawatan-jawatan tertinggi di dalam kerajaan. Mereka tidak diberikan pendidikan yang secukupnya seperti mana yang dimiliki oleh golongan kulit putih. Kerja-kerja yang diserahkan kepada mereka kulit hitam ini adalah berkisarkan kerja yang tidak membantu meningkatkan ekonomi individu berkulit hitam. Kerja-kerja seperti buruh kasar dan perlombongan diisi oleh golongan kulit hitam.

Apabila dasar perkauman ini dihapuskan maka, terdapat keseimbangan yang maha dasyat berlaku melibatkan kaum kulit putih dan kulit hitam. Untuk mengatasi masalah ini, maka kerajaan baru yang dipilih selepas rejim lama digulingkan terus mengamalkan dasar yang dipanggil sebagai Black Economic Empowerment.

Afrika Selatan pula sedang berhadapan dengan jurang ekonomi yang sangat besar antara kulit putih dan kulit hitam, Taraf ekonomi kulit hitam harus dibantu untuk memastikan mereka berdiri sama tinggi dengan kulit putih. Dasar baru ini melibatkan tindakan memastikan kulit hitam memilik keistimewaan ekonomi yang sebelum ini tidak dimiliki oleh mereka ketika era Apartheid.

Situasi yang sama boleh kita lihat pada Dasar Ekonomi Baru yang diperkenalkan oleh Tun Abdul Razak selepas tragedi 13 Mei yang saya percaya, selepas dikaji dengan sangat mendalam, punca utamanya yang membawa kepada tragedi perkauman seperti ini tidak lain dan tidak bukan ialah kerana jurang ekonomi yang berlaku melibatkan orang Melayu dan Cina. Jurang ekonomi yang dalam wujud akibat Dasar Pecah Dan Perintah British cuba ditampung dengan Dasar Ekonomi Baru.

New Zealand

Di New Zealand, bagi suku Maori dan suku-suku lain dalam rumpun Polynesia yang lain diberikan hak keistimewaan yang agak serupa seperti mana dalam Artikel 153 dalam perlembagaan yang memperuntukkan hak-hak keistimewaan yang dimiliki oleh orang Melayu dan pribumi lain. Hak keistimewaan yang dimiliki oleh suku Maori ini menjaminkan mereka hak seperti kemasukan ke univerisiti, biasiswa-biasiswa, pemilikan tanah, dan sebagainya.

China

Di negara China, kita dapat melihat bagaimana polisi yang serupa seperti hak keistimewaan diberikan kepada beberapa etnik tertentu yang merupakan minoriti di China diberikan keistimewaan tertentu. Sebagai contoh, antara hak keistimewaan yang diberikan kepada etnik minoriti di sana ialah  terdapat beberapa cukai di bawah wilayah minoriti tidak memerlukan untuk diberikan kepada kerajaan pusat, sebaliknya pentadbir tempatan boleh menggunakannya untuk membangunkan kawasan etnik minoriti di China.

Bahkan, China turut memberikan keistimewaan kepada mana-mana etnik minoriti yang memilih untuk memasuki ujian Gaokao (National Higher Education Entrance Examination) di China. Mereka akan menerima mata bonus. Etnik-etnik minoriti memiliki keistimewaan berbanding etnik Han. Kalau etnik Han hanya boleh memiliki seorang anak, tetapi bagi minoriti, mereka dibenarkan untuk mempunyai dua orang anak..

Romania

Di Romania, etnik Roma diberikan hak keistimewaan tersendiri oleh kerajaan mereka berbanding etnik lain. Hak keistimewaan yang diberikan adalah dari sektor pendidikan, ekonomi dan pekerajaan. Tujuan utama ia diwujudkan adalah untuk membantu etnik Roma dalam negara Romania itu sendiri. Selain itu, mereka turut membahaskan untuk mewujudkan hak keistimewaan bagi etnik Roma yang selalu diangkat ialah kononnya mahu mewujudkan kelompok elitis intelektual yang banyak dalam kalangan etnik Roma itu sendiri.

Jadi, antara langkah terawal yang diambil oleh kerajaan mereka, sebagai contoh seperti dalam 1992 apabila Fakulti Sosiologi dan Kerja Sosial di Universiti Bucharest dikhaskan untuk calon-calon roma, dan kemudian pada tahun 1998, apabila 7 buah universiti di Romania dikhaskan untuk calon etnik Roma. Tahun 2000 pula menyaksikan pula bagaimana daripada perintah 7 universiti ini dipanjangkan kepada sektor lain dalam pendidikan.

Kesimpulan

Terdapat banyak lagi negara yang mempunyai kontrak sosial yang serupa seperti yang dimiliki oleh orang Melayu, saya hanya kongsikan sebahagian sahaja. Hak keisitimewaan orang Melayu hari ini adalah datang daripada perjanjian nenek moyang kita bukan sahaja wujud di Malaysia sahaja, bahkan kebanyakan kawasan di dunia. Kita agak serupa seperti di Afrika Selatan kerana jurang ekonomi di zaman penjajahan British telah mewujudkan jurang ekonomi yang sangat luas antara bangsa Bumiputera dan non-bumiputera. Kita juga saling tidak tumpah seperti saudara serumpun kita iaitu suku Maori yang meniliki hak keistimewaan mereka atas nama dan sentimen yang mereka merupakan pribumi di New Zealand sendiri.

Adapun dalam bab pendidikan khas di IPTA ini, setahu saya yang mempunyai kuota orang Melayu adalah UiTM sahaja yang dibina khas untuk golongan Bumiputera sahaja. Untuk IPTA lain, saya tidak tahu pulak sama ada kuota khas itu disediakan. Dan untuk kemasukan ke IPTA pun harus diteliti dari segala sudut, sebagai contoh bukan faktor semua A sahaja.

Sebagai contoh, kemahiran berbahasa Melayu dengan fasih, faktor kokorikulum dan sebagainya. Sudah tentu orang Melayu menjadi majoriti di IPTA sebab Bangsa Melayu ialah majoriti di Malaysia. Adalah sesuatu yang tidak munasabah apabila bangsa majoriti di Malaysia tidak menjadi majoriti di Institut Pengajian Awam. Sebagai contoh, dua orang admin kami. Terdapat dua orang mendapat 9A, berbangsa Melayu lagi, memperolehi tawaran ke IPTA, salah seorang tidak memperolehi biasiswa JPA yang dipohonnya kerana terlalu banyak saingan daripada mereka yang lebih hebat. Ini bukti hidup selain daripada UiTM, tawaran untuk ke IPTA dibuka untuk semua bangsa.

Saya akhiri artikel ini dengan memetik ayat salah seorang penulis The Patriots sebagai renungan kita semua.

“Saya tak bersedia nak melepaskan hak keistimewaan bumiputera. Ia adalah satu identiti. Hilangnya keistimewaan bumiputera, di mana lagi hendak kita isi borang yang meminta taraf bangsa kita. Bila tiada semua itu, lama kelamaan identiti bangsa peribumi hilang kerana tiada makna pada label peribumi. Pada masa sekarang, satu-satunya situasi di mana orang kisah mengenai taraf bumiputera dan peribumi adalah bila bercakap mengenai keistimewaan.

Waktu nak beli rumah, waktu nak masuk sekolah, nak mohon biasiswa. Kalau tak ada lagi makna bumiputera pada proses-proses ini, bermakna label dan taraf bumiputera hilang dan dilute begitu sahaja. Apa lagi ertinya menjadi peribumi. Apa lagi ertinya membaca label bumiputera. Bila tiada keperluan untuk identify diri selaku bumiputera, maka apakah makna bumiputera?

Hilanglah satu jiwa dan sejarah tanah melayu.”

– Mira Lyana, ketika perbahasan antara kami admin-admin TP tadi tentang topik “Hak Keistimewaan Melayu Dan Bumiputera.”

Bacaan Lanjut:

Catherine Iorns Magallanes. Application Of Affirmative Action Law In New Zealand, Uncertain Coverage, Definition And Results (Link: https://goo.gl/9tsW9P)

Black economic empowerment. Campbell, Oliver; Hackett, Jodi. Steel Times International; Redhill30.4 (May/Jun 2006): 44

Nicholas D. Kristof. (31 March 1991) The World; Affirmative Action, Chinese Style, Makes Some Progress. The New York Times.

Barry Sautman. (1998) Affirmative Action, Etnic Minorities And China’s Universities. Pacific Rim Law & Policy Association

Bojinca Marian, Munteanu Daniela, Toth Alexandru. (2009) Analysis Of The Impact of Affirmative Action For Roma In High Schools, Vocational Schools And Universities


Teknologi Menara Nikola Tesla

Nikola Tesla tiba di Amerika Syarikat pada tahun 1884. Ketika itu beliau berusia 28 tahun, meninggalkan kehidupan berpindah-randah ketika di Eropah. Smiljan ialah kota kelahiran Tesla.

Tetapi beliau membesar di beberapa bandar, seperti Gospić, dimana bapanya bekerja sebagai seorang paderi. Kemudian beliau berpindah lagi ke Karlovac, tempat beliau bertemu dengan seorang guru bernama Martin Sekulic. Guru inilah membuka minat beliau untuk mendalami ilmu elektrik.

Pulang ke Smiljan, beliau melarikan diri ke Tomingaj kerana tidak mahu menjadi anggota ten-tera Austria. Dari Tomingaj, beliau bergerak ke Graz, apabila gagal dalam universiti kerana gejala perjµdian.

Rezeki beliau terbuka apabila mendapat kerja di Paris bersama Continental Edison Company.

Pihak pengurusan menyedari kepakarannya dalam bidang kejuruteraan. Berkali-kali juga beliau berulang-alik dari Perancis ke Jerman untuk menyelesaikan masalah berkaitan kejuruteraan.

Pada tahun 1884, seorang pengurus bernama Charles Batchelor pulang ke Amerika Syarikat untuk mengurus Edison Machine Works (EMW).

Batchelor mahu membawa Tesla sekali. Tiba saja di Manhattan, Tesla perlu bekerja dengan ratusan buruh yang sedang berhempas-pulas menyiapkan sebuah projek bekalan elektrik.

Tesla hanya bertahan selama enam bulan sahaja, tidak berpuas hati kerana mungkin EMW enggan memberikan bonus (Carlson, 2013).

Mungkin kerana Batchelor memang kedekut… ataupun EMW tiada duit.

Berpakat Dengan George Westinghouse

Pada Mac 1885, Nikola Tesla bertemu dengan seorang peguam bernama Lemuel W. Serrell. Pertemuan ini membuahkan hasil, kerana Serrell membawa Tesla untuk berjumpa dengan dua peniaga yang mahu melaburkan dalam projek Tesla (Seifer, 1998).

Sepanjang tahun beliau berusaha mendapatkan paten, yang mengharumkan namanya dalam kalangan pihak media.

Dua peniaga ini kemdian membuang Tesla (kerana paten ini didaftarkan milik syarikat, bukan individu) kerana mahu menjalankan sistem elektrik biasa (Carlson, 2013).

Seorang pendatang Austria meskipun cekap dalam bidang elektrik terpaksa bekerja mengorek longkang. Beliau dibayar gaji AS$2 sehari (lebih kurang AS$60 nilai sekarang).

Agak tinggi untuk seorang buruh, tetapi Tesla terpaksa bekerja untuk menyara diri. Ini bukan matlamat hidupnya.

Berbulan-bulan beliau menumpahkan keringat, hingga bertemu dengan Alfred S. Brown dan Charles F. Peck.

Dua orang ini bersetuju untuk menubuhkan sebuah syarikat bersama Tesla, dengan perkongsian untung 33.33 peratus setiap seorang.

Brown dan Peck kemudian berunding dengan George Westinghouse (pesaing kental Thomas Edison) untuk mendapatkan rekaan transformer dan motor.

Tetapi Westinghouse mengupah Tesla dengan bayaran AS$2,000 sebulan (AS$57,000 hari ini) untuk menjadi seorang penasihat dalam Westinghouse Electric & Manufacturing Company (Klooster, 2009).

Daripada AS$2 sehari, ke AS$2,000 sebulan, Tesla benar-benar mengubah haluan hidupnya.

Dipinang J.P. Morgan

Nikola Tesla mahu mengubahkan industri elektrik supaya tidak bergantung pada aliran berwayar. Beliau mencuba nasib di New York, mencari pelabur semasa di Delmonico dan Waldorf-Astoria.

George Westinghouse tidak berminat untuk membeli projek ini. Tetapi beliau meminjamkan AS$6,000 dan bantu Tesla mendapatkan dana.

Henry O. Havemeyer dan Thomas Fortune Ryan enggan terlibat dalam projek ini. Tesla walau bagaimanapun mendapat sokongan daripada John Jacob Astor yang membeli 500 pegangan saham.

Tetapi pada November 1900, Tesla mendapat perhatian seorang hartawan popular bernama J.P. Morgan. Dalam pertemuan ini, Tesla menjaminkan bahawa sistemnya boleh menandingi Guglielmo Marconi.

Yakin, Morgan bersetuju untuk melaburkan AS$150,000 (AS$4.61 juta nilai sekarang) untuk digunakan Tesla, yang mula merancang sebuah menara di New York.

Begitu lama menara ini terbengkalai dalam lukisan Tesla. Selepas mendapat dana, Tesla terus memesan beberapa penjana (generator) dan transformer daripada Westinghouse Electric Company.

Tiga bulan selepas mendapat dana, Tesla dikejutkan dengan berita kejayaan Marconi yang menghantar isyarat radio begitu jauh. Marconi siap memetik “Tesla coil” dan “dihubung dengan Bumi” dalam ciri-ciri ciptaannya.

Ini membuatkan Tesla berfikir bahawa Marconi sedang meniru sistemnya. Jadi Tesla membuat keputusan untuk memperbaharui rekaannya.

Tetapi rekaan baru ini memerlukan dana yang jauh lebih banyak. Maka beliau kembali ke meja perbincangan, menerangkan pada Morgan tentang rancangan ini.

Dalam fikiran Tesla, rancangan ini membolehkan Morgan dapat produk yang lebih maju (sekali gus lebih banyak untung). Tetapi dalam fikiran Morgan, cadangan Tesla sebenarnya melanggar prasyarat kontrak ditetapkan.

Krisis Ekonomi Yang Membantutkan

Menara Wardenclyffe dibina di Shoreham, 105 kilometer dari Bandar New York. Ketinggiannya bukan untuk menandingi bangunan pencakar langit. Diameter pula untuk merealisasikan rancangan Nikola Tesla.

Projek ini dalam skala kecil sebenarnya menjadi. Sekarang Tesla cuma perlu membesarkannya. Jadi sementara Guglielmo Marconi mampu menghantar isyarat daripada menara ke kapal, Tesla mahu menghantar elektrik tanpa wayar.

Sejak merancang lagi, Menara Wardenclyffe akan menjadi pusat rangkaian 30 menara di seluruh dunia.

Tetapi tanpa imbuhan baru daripada J.P. Morgan, perancangan ini sukar dilaksanakan. Pembinaan Wardenclyffe dijangka memerlukan AS$14,000.

Kos akhir sebenarnya jauh lebih tinggi, angkara Morgan sendiri yang menjadi buah catur di sebalik masalah kewangan tahun 1901.

Krisis ini menaikkan semua jenis harga barangan. Tesla terpaksa membeli semua barangan pada harga lebih mahal (Munson, 2018).

Masalah mula timbul kerana Morgan masih belum menjelaskan AS$150,000 yang dijanjikan (tidak memberi sepenuhnya).

Morgan kemudian menjadi buah catur yang menyebabkan masalah kewangan tahun 1901. Ketika ini Tesla terpaksa membeli semua barangan pada harga jauh lebih mahal.

Berkali-kali Tesla mengirim surat kepada Morgan. Pada 3 Julai 1903, Tesla bertanya dalam surat, “apakah tuan akan membantu saya atau sengaja membiarkan projek hebat saya (yang hampir siap) melingkup?”

11 hari kemudian, jawapan daripada Morgan amat menghampakan: “saya berasa sekarang ini tidak perlu memberi dana lagi.”

Bermula malam itu, pihak media melaporkan Menara Wardenclyffe sedang memancarkan cahaya ke langit.

Tesla tidak menjelaskan apa-apa, tetapi bebanan kewangan semakin menghimpit. Pihak Wall Street lebih suka melabur pada Marconi, yang sudah berjaya menghantar isyarat radio antara-benua.

Suara media mula mengatakan bahawa projek Tesla hanyalah suatu dongengan. Sebarang dana diperolehi Tesla daripada sumber ketiga hanya pergi untuk menutup lubang hutang.

Akhirnya pada tahun 1906, Tesla terpaksa membungkus. Duit sudah habis. Arkitek projek ini pula dibµnµh kerana mengadakan hubungan sulit dengan isteri orang.

Dan Menara Wardenclyffe dibiar terbengkalai. Tesla tidak dapat menjelaskan hutang AS$20,000 dan projek Wardenclyffe berakhir dengan perintah penyitaan.

RUJUKAN:

Carlson, W.B. (2013). Tesla: Inventor of the Electrical Age. Princeton University Press. Halaman 69-73, 75.

Klooster, J.W. (2009). Icons of Invention: the Makers of the Modern World from Gutenberg to Gates. ABC-CLIO. Halaman 305.

Munson, R. (2018). Tesla: Inventor of the Modern. W.W. Norton.

Seifer, M.J. (1998). Wizard: The Life and Times of Nikola Tesla. Citadel. Halaman 41.